Bible in one year - Aymara Bible 1997 - May 25\n1. Davidan urunacapansti mä jach'a mach'aw quimsa mara utjaraquïna. Ucatwa Davidajj Tatituru jisct'asïna, Tatitusti juparojj saraquïnwa: “Aca mach'ajj Saúl reyin juchanacap laycu, uqhamaraqui familiapan juchanacap laycuraquiw utji, jupanacan gabaonita jakenacar jiwarayapjjatap laycu” sasa.\n2. Davidasti gabaonita jakenacaru jawsayasinjja jupanacampiw parlaraquïna (gabaonita jakenacajj janiw israelita jakenacäpcänti jan ucasti amorreonacat jilt'iri mä kawkha jakenacänwa, israelitanacajj jupanacampiraquiw mä juramento lurapjjatayna, Saúl reyisa israelita jakenaca laycu uqhamaraqui Judá jakenaca laycojj uca gabaonita jakenacarojj tucjañwa munaraquïnjja).\n3. Davidasti jupanacarojj jisct'araquïnwa: —¿Cunsa jumanac laycojj lurirista? ¿Cunjämatsa asquicharaquiristjja cuna jach'a ñankhatï jumanacaru luratäcän ucjja, uqhamat Tatitun marcaparu bendicipjjañamataquejja? —sasa.\n4. Gabaonita jakenacasti sapjjaraquïnwa: —Janiw kollketi manüqui nanacampi, Saúl reyimpi uqhamarac familiapampisa, janiraquiw qhitin jiwañapsa munapcti Israel marcanjja —sasa. Davidasti saraquïnwa: —Uqhamajj parlapjjamay ¿cunsa jumanaca laycojj luräjja? —sasa.\n5. Jupanacasti sapjjaraquïnwa: —Cawquïri jaketejj nanacaru tucjañ munapquitän, uqhamaraqui nanacaru k'al chhaktayañ amtcäna, jan Israel oraken jacapjjañanacajjataqui,\n6. uca jaken wawanacapatjja pakallkoni nanacar catuyapjjeta, nanacasti ucanacarojj Gabaa chekanwa, pachpa Saúl reyin marcapana, Tatitu nayrakatan warccatapjjä —sasa. Reyisti —Waliquiwa —saraquïnwa,\n7. chuymapanjja Mefi-boset sisqui ucatjja walwa qhuyapt'ayasiscaraquïna, ucasti Jonatanan yokaparaquïnwa, Saúl reyin allchhiparaqui, mä kollana juramento Jonatanampi, jupampi lurapjjatap laycu.\n8. Ucampisa Rizpa sisqui uca jaken pani yokaparusti catuntayaraquïnwa, Aja sisqui uca warmin phuchapa, cawquïritejj Saúl reyitac wawachcatayna uca, ucasti Armoni uqhamaraqui Mefi-boset satäpjjänwa. Uqhamaraqui, Merab, sata Saúl reyin phuchapajj Adriel sat jaketaqui wawachcatayna uca pheska yokanacapampi cunwa catuntayatayna, uca Adriel sat jakesti Mehola chekan jaquiri Barzilai sat jaken yokaparaquïnwa.\n9. Ucatsti gabaonita jakenacaruw catuyjjäna, jupanacasti mä kolluna Tatitu nayrakatan warccatapjjaraquïna. Uqhamaw takeni pakallkonpacha jiwarayapjjaraquïna, cebada apthapiñ horasäquis uca kalltana.\n10. Uqhamasti Rizpa sat warmejja, cawquïritejj Ajan phuchapäcän ucasti chhanqha isinacampiw ist'asïna, lutt'asitapa uñacht'ayañataqui, mä karka pataruw wincutataraquïna. Ucaruw khepararaquïna cebada apthapiña kalltcän ucata, jallupachan puriniñapcama, janiraquiw jach'a jamach'inacarojj jac'aycänti urunacajja, ni monte animalanacarus jac'ayancaraquïnti arumanacajja, jiwat amayanacarojja.\n11. Cunapachatejj Davidaru yatiyapjjäna Rizpa warmin uqham luratapjja, uca Rizpasti Saúl reyin warmipänwa.\n12. Davidasti sarasinjja Saúl reyina, uqhamaraqui Jonatán yokapampina jilt'a ch'aqhanacapwa aptanjjäna, cawquïrinacatejj Jabes de Galaad sisqui uca chekan utjiri jakenacan amparanacapanccän uca. Uca jakenacasti Saúl reyin amayapjja Bet-sán sisqui uca plazatwa lunthatawayapjjatayna, cunürutejj filisteonacajj Saúl reyirojj Gilboa chekan atipjasin warccatapcataynasa uca uru.\n13. Davidasti janc'aquiraquiw ordenaraquïna Saúl reyin amayapa, uqhamaraqui Jonatanan amayapsa aptanjjapjjañapataqui, uqhamaraqui uca warccatata jakenacan amayanacapsa aptanjjapjjañapataquiraqui.\n14. Saúl reyin amayapsa, uqhamarac Jonatanan amayapsa Cis sisqui uca jaken sepulturaparuw imjjapjjäna, uca jakesti Saúl reyin awquipänwa, Zela sisqui uca chicana, Benjamín tribun orakepana. Take cunasa reyin ordenaparjamaraquiw phokhasïna. Take ucanaca khepatsti Diosajj marca laycu mayisitanacsti ist'jjaraquïnwa.\n15. Filisteo jakenacasti wasitatwa israelitanacampi nuwasiñaru mantapjjaraquïna. Ucatsti Davidampi jilïrinacapampejj mistuwayapjjaraquïnwa filisteonacampi nuwasiñataqui. Davidasti wal karjtaraquïna,\n16. ucatsti mä jach'a jakew juparojj jiwayañ munaraquïna, uca jach'a jaken sutipasti Isbi-benob sataraquïnwa. Lanzapasti quimsa tunca jila kilonacaw pesaraquïna, cinturaparusti mä machak espadampi warccatataraquïnwa.\n17. Ucampisa Abisai, sata Sarvia jaken yokapasti Davidar yanapt'iriw sararaquïna, jupaw uca jach'a filisteo jakerojj nuwantasin jiwayaraquïna. Uqhamasti uca khepatjja israelita jakenacajj Davidarojj arsuyapjjaraquïnwa, jan mayampisa jupanac chica guerraru nuwasiri sarañapataqui, uqhamat Israelan khanapajj jan jiwt'añapataqui.\n18. Uca khepatsti Gob sisqui uca chekanjja yakha nuwasiñajj utjaquiraquïnwa, filisteo jakenacampi. Uca nuwasïwinsti, Sibecai sat husatita jakejj Saf sat jakeruw jiwt'ayaraquïna, uca Saf sat jakesti jach'a jakenacan yokaparaquïnwa.\n19. Yakha nuwasiñaw utjaraquïna filisteonac contra, pachpa Gob sisqui uca chekanraquiqui, uca nuwasïwinsti Elhanán sat Jair jaken yokapasti, cawquïritï Belén marcan jacasiricän ucasti Gat chekanquiri Goliat sat jakeruw jiwt'ayaraquïna, uca jakesti mä jach'a lanza ayt'atänwa, uca lanzan catuñapasti jach'apunïnwa, mä sawuña telaran lawapjama.\n20. Gat sisqui uca chekansti, yakha nuwasïwiw utjaraquïna. Uca chekansti mä jach'a jakew utjäna pä tunca pusini luc'anani, sojjta luc'ana sapa amparana, uqhamaraqui sojjta luc'ana sapa cayuna. Uca jakesti uca jach'a jakenacan yokaparaquïnwa.\n21. Ucampis jupajj israelitanacarojj wali nuwjañ munäna, ucatwa Simea jaken yokapa, Jonatanajj juparu jiwayaraquïna, cawquïritejj Davidan jilapäcaraquïna uca.\n22. Uca pusi jach'a jakenacasti Gat sisqui uca chekan utjiri Rifa sat jaken wawanacapänwa, ucampisa jupanacajj Davidan, uqhamarac jilïrinacapan amparaparuw jalt'apjjäna.\n1. Davidasti aca k'ochwa k'ocht'asïna, cunapachatejj Tatitojj juparu Saúl reyin amparapata, uqhamaraqui uñisirinacapatsa khespiycän ucapacha.\n2. Ucatsti saraquïnwa: “Tatay, jumaw ch'amañchirejjätajja, jumaruw take chuymamp munassma.\n3. Jumaw arjjatirejjätajja, imantasiñajjätasa, jumaw khespiyirejjätasa, Diosajjätasa, nayar imantir karkajjätasa, imir jarc'akasiñajjätasa, khespiyir ch'amajjätasa, wali amstanquir imantasiñajjätasa.\n4. Tatay, jumaw jach'añchatäñatac asquïtajja: art'asinsma ucapachajj uñisirinacajjat khespiyista.\n5. “Jiwajj sipitanacapampiw simpantitu, ajjsarcay t'unjirin nayrakatapan ajjsarta.\n6. Jiwajj chinuñanacapampiw muyuntayitu, ¡jiwañ sipitanacan jicjjatasta!\n7. Llaquisiñajjan Tatitur art'asta, Diosajjat yanap mayista: jupasti templopatpach ist'anitu, ¡arnakasitajjajj jinchupcamaw puri!\n8. “Ucapachaw orakejj ch'amamp qhathatïna, kollunacajj saphitpach onjjtäna, Tatitun k'apisiñapamp qhathatiyatäpjjänwa;\n9. nasapat jiwk'ew mistüna, lacapatsti naqhantir ninaw lawrsüna, lacapat q'illim sanc'anac thusanïna.\n10. Alajjpach jist'arasin sarakanïna, cayunacap mankhäjjansti, ch'iyär juri kenayanacaw utjäna:\n11. mä angelan chhekhapjjaruw konjjatäna, thayan chhekhanacap patanjam jaltäna,\n12. utjäwiparojj kenayampiw muyuntayasïna; ch'iyär ch'amac jallur kenayampi, uman phokhantat qhusu kenayampi;\n13. nayrakatapatsti llijtir khejjokhejjow mistüna, kenayanacatsti chhijchhimpi, naqhasquir sanc'anacampiw jallüna.\n14. “Alajjpachanquir Tatitojj alajjpachatpach ajjsarcañ jach'a arup ist'asiyäna.\n15. Mich'inacap flecht'asaw jakenacarojj tutuquiyäna, jan amuct'ir khejjokhejjonacapasti jupanacarojj lokheptayänwa.\n16. Lamar kota mankhajj uñstjjänwa, aca oraken saphipas uñstjjaraquïnwa, Tatitun ajjsarcañ arup ist'asitap laycu, k'apisiñat samanap ch'amamp phust'atap laycuraqui.\n17. “Diosajj alajjpachatpach amparap loktanitu, amparapampiw jach'a lamar kotat waysutu,\n18. wali ch'aman uñisirinacajjat khespiyitu, nayat juc'amp ch'aman timanacat antutnucuyitu.\n19. Llaquinquipan nayarojj chhucjjatapjjetu, Tatitusti yanapt'apampiw arjjatitu:\n20. khespiñ thaquiruw irpsutu, nayar munatap laycuw khespiyitu.\n21. Tatitojj k'oma sarnakatajjatjam churäwip wajjt'itu.\n22. Nayajj Tatitun thaquipan sarnakta, janipuniw Diosajjarojj armanuccti;\n23. takpach arsutanacapajj chuymajjancasquiwa, janipuniw arsutanacapat jithektascti;\n24. janiw nayrakatapan juchachascti, ñankha lurañat jithektasta;\n25. Tatituw churäwip wajjt'itu, nayrakatapan k'oma chuyman sarnakatajjata.\n26. “Tatay, asqui jaketaquejj asquiraquïtawa, jan camscayäqui uca jaketaquis jan camscayaraquïtawa,\n27. khana chuymanitaquejj khana chuymaniraquïtawa, sallka chuymanitaquisti ch'iqhi chuymanïtawa.\n28. Jumaw t'akhesiyat jakenacarojj khespiytajja, jach'a jach'a tucurinacarusti jisc'achtawa.\n29. Tatay, jumaw nayarojj khan churista, Diosajjay, jumaw arum ch'amacajjar khantaytajja.\n30. Juman yanapamampiw timanacajjarojj jaljjatä, yanapamampiw uyuchrantat marcanacar chhuct'ä.\n31. “Diosan thaquipajj chekapawa, Tatitun arsutanacapajj take chuymamp iyawscayawa, ¡Diosajj jupar take chuymamp alcatirinacarojj imascapuniwa!\n32. ¿Qhitirac Tatitut sipan yakha diosast utjisti? ¿Qhiti diosarac jiwasanacar arjjatirist utjisti?\n33. Diosaw nayarojj ch'am churitu, juparaquiw sarnakäwejjar k'om tucuyi,\n34. jupaw tarujan cayupjam jaltir cayunac churitu, alajj chekawjanacan cayunacajjar sum thuruñcharaqui,\n35. jupaw nuwasiñataquejj amparanacajjar waquichi, broncet lurat flechanac jiyantañataquiw ch'am churaraquitu.\n36. “Jumaw arjjatista, khespiyaraquista, cupi amparamampiw catjjarusista, qhuyapayasiñamaw aytat jaker tucuyitu.\n37. Jumaw thaquijjarojj jasaptaytajja, cayunacajjasti janiw llust'quiti.\n38. “Timanacajjarojj arctasin jicjjatta, jupanacar tucjanisaw cutinjjta.\n39. ¡Jisc'a jisc'a tucjanta! jan mayamp sartquir lurjanta: ¡Cayunacajjamp tacjjatataw uñjasipjje!\n40. Jumaw nuwasïwin ch'am churista, kallasirinacarojj nayrakatajjaruw alt'aytajja,\n41. nayrakatajjatsti timanacajjarojj chhuqhutataytawa, uqhamat nayar uñisirinacarojj tucusiytajja.\n42. Jupanacajj yanap mayisipjjäna, jupanacarusti janiw qhitis yanapcänti, Tatituruw art'asipjjäna jupasti janiw ist'cänti.\n43. Thayan apat lak'arjamaw jupanacarojj tucusiyta, thaquinquir ñik'erjamaw tacsuracta.\n44. Kallcatasir marcat khespiyista, marcanacan jilïripat utt'ayista, jan uñt'at jakenacampiw loktayista.\n45. Arojj ist'asajj mäquiw jaysapjjetu; yakha marcanquir jakenacajj k'ayachapjjetuwa,\n46. yakha marcanquirinacajj llajllasipjjewa, qhathatisaw imantasïwinacapat mistunipjje.\n47. “¡Tatitojj jallallatäpan! ¡Arjjatirejjajj kollanäpan! ¡Khespiyir Diosajjajj jach'añchatäpan!\n48. Jupaw naya lanti phoksur Diosajja, jupaw amparajjarojj marcanac catuyitu;\n49. jupaw timanacajjan k'apisiñapat khespiyitu, nayar kallcatir jakenacat antutayitu. ¡Tatay, jumaw khoru jakenacat khespiyistajja!\n50. Ucatpï marcanac taypin yuspagarsmajja, sutimarus k'ochunac k'ochuractjja.\n51. Jumaw ajllit reyimarojj atipaytajja, Davidampir allchhinacapampirojj munasiñampipuniw uñjtajja.”\n1. Diosajj sayt'asqui ucapachajja, jupamp timasirinacajj chhuqhutatapjjewa, jupar uñisirinacajj nayrakatapat jaltjjapjjewa;\n2. jiwk'er uñtataw chhaktapjje, ninamp umatatayat liq'jamaw umatatapjje, ñankha lurir jakenacajj Diosan nayrakatapan tucusipjje.\n3. Asqui jakenacasti cusisipjjewa, Diosan nayrakatapan cusisipjje, cusisiñat t'isctapjji.\n4. Diosar k'ochupjjam, sutipar jach'añchapjjam, kenay patan sarnakerir jach'añchapjjam. Tatitump cusisipjjam, nayrakatapan c'uchirasipjjam.\n5. Diosajj wajchanacan awquipawa, ijma warminacan arjjatiripawa, jupajj kollan utjäwipan jaqui.\n6. Diosaw aynacht'at jakenacataquejj ut waquicharapi, catuntat jakenacar antutayasin asquinac churi; kallasir jakenacaquiw jan achur oraken kheparapjje.\n2. Ch'iqhi uywatasti utaniruw tucji, jan ist'asiri yokapats jilanquiwa; patronapan wawanacapamp chicaraquiwa herencia catokaraquini.\n3. Korisa, kollkesa ninamp yant'atawa; jaken amtatanacapsti Tatituw yant'araqui.\n4. Ñankha lurir jakempi, c'ari jakempejja, jan wali arunacaruquiwa ist'apjje.\n28. Ucatwa Jesusajj jupanacar saraquïna: —Cunapachatejj jumanacajj Jaken Yokapar jach'ar aptapjjäta ucqhawa uñt'apjjetäta qhitïcti nayajj ucjja, uqhamarac jan cuns nayan munañajjat luratajjsa. Nayajj arstwa cuntejj Awquejj yatichquitu uca.\n29. Qhititejj nayar qhitanquitu ucajja nayampïsquiwa; Awquejjajj janiw sapac jaytquituti, nayajj jupar cusisiyquirpun cuns luratajj laycu.\n30. Cunapachatejj Jesusajj ac arsüna ucqhajja waljaniw jupar iyawsapjjäna.\n31. Juparu iyawsapcatayna uca judionacarojj Jesusajj sänwa: —Jumanacatejj chekpach sayt'apjjäta cuntejj sapjjsma uqhamarjama ucqhajja, nayan chekpacha discipulonacajjaw tucupjjäta.\n32. Uñt'apjjaraquïtawa cunatejj chekäqui ucjja, uca cheka cancañasti khespiyat sarnakasiñ churapjjaraquïtam.\n33. Jupanacasti sapjjaraquïnwa: —Nanacajj Abrahaman wawanacapäpjjtwa, janiw cunapachas esclavöpjjerïcti. ¿Cunjämsa jumajj arsta: ‘Khespiyatäjjapjjätawa’ sasa?\n34. Jesusasti ucjjarojj sänwa: —Khanacwa sapjjsma, take jucha luririnacajj juchan esclavonacapawa.\n35. Mä esclavojj janiw mä familia taypinccapuniti, ucampis mä wawajj familia taypinquiriwa.\n36. Uqhamajj Yokatejj khespiyasiñ churapjjstamjja, chekpachansa khespitaw sarnakasjjapjjäta.\n37. Nayajj yattwa jumanacajj Abrahaman wawanacapäpjjatama, ucampis jumanacajj jiwayañ munapjjesta, arunacajj jan catokapjjatam laycu.\n38. Nayajj parltwa cuntejj Awquejjajj uñacht'ayquitu uca, uqhamarac jumanacajj cuntejj awquimajj sapctam uc lurapjjtajja.\n39. Jupanacajj sapjjaraquïnwa: —Nanacan awquejjajj Abrahamawa —sasa. Jesusasti jupanacarojj sänwa: —Jumanacatejj chekpachansa Abrahaman wawanacapäpjjasmajja, lurapjjasmawa cuntejj jupajj lurcäna uca.\n40. Cuntejj Diosajj nayaru yatichquitu ucaracwa jumanacarojj sapjjsma, jumanacasti uc satajjatacwa jiwayañ munapjjesta. ¡Abrahamajj janiw cunapachas uqham lurcänti!\n41. Jumanacajj awquinacaman luräwinacapwa lurapjjta —sasa. Jupanacasti sapjjaraquïnwa: —Nanacajj janiw k'ajjat wawanacäpcti, mä sapa awquiniquïpjjtwa, ucasti Diosawa —sasa.\n42. Jesusajj jupanacarojj sänwa: —Chekpachan Diosajj awquimäspa ucajja, jumanacajj munapjjetasmawa, nayasti Diosatwa jutta ucatwa acancaractjja. Janiw nayajj munañajjatti jutctjja, jan ucasti Diosaw nayaru qhitanitu.\n43. Jumanacasti janiw arunacajj ist'añ munapctati, ucatwa jumanacajj jan amuyt'apctati cuntejj sapjjsma, ucjja.\n44. Jumanacan awquimajj Supayawa, jumanacajj Supayancapjjtawa. Cuntejj jupajj munqui ucwa lurapjjaractajja. Supayajj kalltatpacha jake jiwayiriwa. Janiw cunapachas jupajj chek parlquiti, jupajj c'arïtap laycu. Cunapachatejj c'arinac parlqui ucqhajja jupatacwa parlasqui, c'arïtap laycu, uqhamarac c'arin awquipätap laycuraqui.\n45. Ucampis nayajj cunatejj chekäqui ucwa sista, jumanacasti janiw iyawsapquistati.\n46. ¿Qhitis jumanac taypit juchajj uñacht'ayitaspa? Cunatejj chekäqui uc nayajj arstjja, ¿cunats jan iyawsapjjesta?\n47. Qhititejj Diosanquirïqui ucajja, Diosan arunacapjja ist'iwa, ucampis jumanacajj janiw Diosanquirïpctati, ucatpï Diosan arupjja jan ist'añ munapctatejja —sasa.\n48. Judionacajj ucjjarojj saraquïnwa: —Chekacwa sasipcsma, jumajj samaritanötawa uqhamarac ñankha ajayuniraquïtawa —sasa.\n49. Jesusajj saraquïnwa: —Janiw cuna ñankha ajayunïctsa. Cuntejj nayajj lurcta ucajja Awquejjan jach'achatäñapataquiwa, jumanacasti jisc'achapjjestawa.\n50. Janiw nayajj jach'äña thakcti, ucampis mayniwa nayan jach'äñajj thake, jupaw chekapar uñjaraqui.\n51. Khanacwa sapjjsma, qhititejj nayan arsutajjarjama cuns lurani ucajja, janiw cunapachas jiwcaniti —sasa.\n52. Judionacasti ucjjarojj sapjjaraquïnwa: —Jichhaw yatjjapjjtjja ñankha ajayunïtama. Abrahamasa, uqhamarac take profetanacasa jiwapjjewa, jumasti arstawa: ‘Qhititejj nayan arsutajjarjama cuns luranejja, janiw cunapachas jiwcaniti’ sasa.\n53. ¿Jumasti Abraham awquisat juc'ampïsmati? Jupajj jiwiwa, profetanacas jiwaraquiwa. ¿Jumajj qhitïtamsa amuyasta? —sasa.\n54. Jesusajj ucjjarojj saraquïnwa: —Naya pachpatejj jach'añchasëjja, jach'ar tucutajjajj janiw cunataquis walïcaniti. Ucampis qhititejj jach'a cancaña churquitojja ucajj Awquejjawa, qhitirutï jumanacajj ‘Diosajjaw’ sapcta uca pachpa.\n55. Ucampis jumanacajj janiw uñt'apctati, nayasti uñt'twa. Nayatejj: ‘Janiw uñt'cti’ sirista ucajja, jumanacjam c'ariw tucuraquirista. Chekpachansa nayajj uñt'twa, cuntejj jupajj sisqui ucwa luraracta.\n56. Jumanacan Abraham awquimajja cusisïnwa nayan urojj uñjañatjja, ucatsti uñjänwa, walwa cusisiraquïna —sasa.\n57. Judionacajj ucjjarojj Jesusarojj saraquïnwa: —Janïraw pheska tunca maranïctasa, ‘Abrahamarojj uñjtwa’ saractawa —sasa.\n58. Jesusasti saraquïnwa: —Khanacwa sapjjsma, janïra Abraham utjquipanwa, nayajj utjtjja —sasa.\n59. Uc ist'asinjja Jesusarojj kalampiw c'upjañ munapjjäna, ucampis jupajj imantasisin templot mistuwayjjäna; jupanac taypi pasasinsti, sarawayjjaraquïnwa.


Global Voices Aymarata » Dijaawa Wotunnöi: mä jisk’a uñjaw yekuana aru jach’anchayañataki · Global Voices Aymarata » Print\nJaqukipäw uñt'ayata/apkatata 28 anata phaxsi 2019 21:49 GMT 1\t · Qillqiri Minerva Vitti Jaqukipiri Victoria Tinta Quispe\nCategoria-naka: Latin America, Venezuela, Arte y Cultura, Citizen Media, Indígenas, Lenguaje, Literatura\nYouTube uksat apaqatawa.\nDijaawa Wotunnöi ukax mä saräwi ukhamawa, yekwana ukan nayra saräwipawa, Saúl Kuyujani López jupan qillqatawa Santa María de Erebato uksa markana, uka markax Alto Caura, estado Bolívar, Venezuela uksan jikxatasi.\nSiwsawix uñt’ayiw yekuana ukanakax taparaku uksan jutiripkasp ukham qhananchi. Kawashidi jupampiw saräwix niy kikipt’i, mayni yekuana chachax ñanqha jan walimp mulljataw jikxatasi. Kawashidi jupatx uka ñanqhax warmip apaqawayxatayna.\nDijaawa Wotunnöi  ukax intercultural ukat bilingüe ukan uñstäwipawa, yekuana  markan saräwip siwsäwipaw uñtañatak waruqata, uka saräwix waranqa maraw jakatayna. Amazonas, Bolívar, Venezuela markan jikxatasi, 2011 maran jakthapiwiparjamax yekuana jupanakax 7997 ukhanïpxiwa.\nUNESCO uksat mä jach’a pank lurata uraqpachan chhaqtarjam arunaka , yekuana arux chhaqtirjamaskiwa. Maysatax yatichirinakax yekuana arux awkinakatx janiw anch ch’amanchapkit sasin yatiyi. Ukatax walja awk taykanakaw wawanakpar jach’a markar irpasxapxi ukhamat castellan aru ayatiqañapataki, jäll ukhamatw wawanakapax uka tayka arx chhaqhayxapxi.\nAka Dijaawa Wotunnoi ukanx yekuana arst’awiw uñjasi.\nUka jisk’a uñtañanx yekuana arutkamakiwa, ukatx español arunx subtitulado ukhamaw uñstaraki. Walja yekuanankirinakaw uka amatanx jaqukipäwimp chikancht’asiwayapxi, yatxatirinakax arutuqiw yanapt’apxaraki.\nAka qillqiris chikanchasiwayarakiwa.\nEstudio Creativo Creaser ukax Organización Indígena de la Cuenca del Caura Kuyujani  ukat Humboldt Forum ukanakan ch’amancht’äwipampiw lurasiwayi. Nayrïr waruqäwix Humboldt Forum uksan waruqasiwayi, alemana de Berlín markana, willka kuti phaxsin 2017 marana.\nWaruqäwix 13º Festival Internacional de Cine ukat Comunicación de los Pueblos Indígenas/ Originarios – FICMAYAB’ uksan uñacht’ayatawa, khaysa Guatemala markan taypi sata phaxsin 2018 maran phuqhasiwayi. Estreno nacional ukax Festival de Cine Indígena, Venezuela markan kapaka phaxsin 2018 maran uñt’ayasiwayi.\nURL to article: https://aym.globalvoices.org/2019/02/9141\n UNESCO uksat mä jach’a pank lurata uraqpachan chhaqtarjam arunaka: http://www.unesco.org/culture/languages-atlas/es/atlasmap.html\n Organización Indígena de la Cuenca del Caura Kuyujani: https://www.facebook.com/kuyujani.medewadi


Wawanaca, khepa urunacajj purinjjewa. Jumanacajj ist'apjjäyätawa: “Anticristojj jutaniw” siri; cunjämatejj jichhajj Cristo toke parlirinacajj wali uñstawayejja, uqhamatwa yattanjja khepa urunacäjjatapa.\n Nayra urunacanjj Diosajj awquinacasarojj walja cutiwa parläna cunayman toketa profetanac toke. Jichhasti aca khepa urunacanjja, Yokap tokew parlaraquistu. Diosaraquiw aca oraksa luri aca Yokap toke, uqhamarac take cuns jupar jaytaraqui.\n Nayrakatajj ac amuyt'asipjjam: Khepa urunacanjja Tatitun yänacapat phiscasiri jakenacaw sartapjjani, jan wali amtatanacaparjamaraquiw sarnakapjjani, ucatsti jisct'apjjaraquiniwa: “¿Cawquirac Criston ‘Jutäw’ satapasti? Awquinacasas jiwarawayjjewa, take cunas pachpaquïscaraquisä, aca orakes utjquis ucqhatpacha” sasa.\n Uqhamarus acampwa luraraquïnjja: jisc'arus jach'arusa, pobrerus kamirirusa, libre sarnakasirirusa jan ucajj esclavo jakerusa, cupi amparapatsa, jan ucajj parapatsa mä chimpumpiw chimpt'äna. Janiraquiw qhitis alasjjanisa ni aljasjjanisa janitï uca jach'a ajjsarcañ animalan sutipampi chimpt'atäcchi ucapachajja, uqhamarac uca ajjsarcañ animalan jan numeropanïcchi ucajja. Acasti wali amuyt'añaw munasi. Qhititejj amuyqui ucajj uca ajjsarcañ animalan numeronacapjja amuyt'pan, uca numerosti mä jaken numeropawa, ucasti sojjta pataca sojjta tunca sojjtaniwa.\n Acajja cuntejj Diosajj Jesucristor uñacht'aycäna ucawa, uqhamat jupajj sirvirinacaparu yatiyañapataqui, cunatejj janc'aqui lurascani ucjjata. Jesucristojj aca uñacht'äwjja mä angelap tokwa Juan sirviriparu yatiyi. Juan sirviripasti cuntejj uñjcatayna ucjja uqhampachwa arsu. Jupasti Diosan testigoparaquiwa cuntejj Jesucristojj arscatayna ucanacata. Wali cusisiñaniwa qhititejj aca arunac leequi ucajja. Wali cusisiñanïpjjaraquiw qhitinacatejj Diosat catokat aca arunaca ist'apqui, uqhamarac uca arunacarjam sarnakapqui ucanacajja, uca urusti niya jac'äjjaraquiwa. Naya, Juan, aca cartanac kellkasin apayta Asia tokenquir pakallko iglesianacaru. Catokapjjam jumanacajj Diosan bendicionapa, uqhamarac Diosan asquipsa. Uca Diosasti utjascapunïnwa, utjascaquiwa, jichhas utjascaquiniwa. Uca pachparaqui catokapjjam Diosan tronopan nayrakatapanquir uca pakallko ajayunacatsa. Diosan cheka testigopa Jesucristotsa catokapjjaraquim bendicionapjja. Uca Jesucristowa jiwatanacat nayrïri jactirejja. Take acapach reyinacjjarus jupajj munañaniraquiwa. Jesucristojj jiwasarojj walwa munistu, juchanacasatsa wilapampiw jarekestu. Ucatsti reyinaca sacerdotenacaracwa jiwasarojj tucuyistu Dios Awquiru sirviñasataqui. ¡Jach'a cancañasa, munañanïñasa jupancaracpan wiñayataqui! Uqhamäpan. ¡Uñtapjjam, Tatitojj kenay patanjam jutasqui! Takeniw uñjapjjani. Jupar chhojjriñchirinacas uñjapjjaraquiniwa. Take marcanacasti jupar uñjasajj wal jachapjjani. Jïsa, uqhampunïscaniwa.\n “Ucampis cuna horasäcanitejj jan ucajj cuna urücanitejj ucjja janiw qhitis yatquiti, ni alajjpachanquir angelanacasa ni Diosan Yokapasa, jan ucasti Dios Awqui sapaquiw yati. “Cunjämatejj Noen urunacapanjja pascatayna uqhamaraquïniwa Jaken Yokapajj jutcani ucqhajja. Uca urunacanjja janïra uma taripäwi pasquipanjja, jakenacajj walja mank'añanacana, umañanacana jacasipcäna, mayninacajj casarasisipcänwa, mayninacasti phuchanacap casarañatac churasipcäna, Noen arcar mantañapcama, janiraquiw amuyasipcänti cunürutejj uma taripäwejj purinisin takeniru apasjjäna ucürcama, uqhamaraquïniwa Jaken Yokapajj jutcani ucqhajja. Ucapachaw pani chachanacajj yapuncasipcani, maynisti aptatäniwa, maynïristi jaytanucutäniwa. Pani warminacaw mä pekañan pekascani, maynïrejj aptatäniwa, maynïristi jaytatäniwa. “Jumanacajj suyapjjapunim, janiw yatipctati cunürutejj Tatitojj jutcan ucjja. Ac yatipjjaraquim, mayni jaketejj yatispan lunthatan jutañapjja utapat lunthatañataquejja, jupajj janiw iccaspati jan ucasti lunthatarojj suyaspawa, uqhamat jan lunthatampi utar mantayañataqui. Ucatpï jumanacajj waquicht'ata suyapjjañamajja, Jaken Yokapasti jan amtat horasaruw jutani.\n Jesusajj templot mistjjasinjja sarawayjjänwa, ucapachaw discipulonacapajj jupar jac'achasisin templon utanacap uñacht'ayapjje. Jesusasti jupanacarojj saraquïnwa: —¿Uñjapjjtati take acanaca? Khanacwa sapjjsma, acawjanjja janiw mä kalasa yakha kaljjaru kheparcaniti, takpachapuniw t'unjatäni —sasa. Jupanacasti Olivos sat kolluruw mistjjapjjäna. Ucan Jesusajj kont'atäsquipanwa discipulonacapajj mä jisct'a jamasat jisct'apjjäna: —Nanacajj munapjjtwa yatiña cunapachatï take acanacajj pascani ucanaca. ¿Cawquïrïnis chimpojja jumajj cutt'ancät ucqhajja, uqhamarac acapach tucuscan uca urutsa? —sasa. Jesusasti ucjjarojj saraquïnwa: — Amuyasipjjam, jan qhitimpis sallkjayasipjjamti. Waljaniraquiw nayan sutejjanjja jutani: ‘Nayätwa Cristojja’ sasa, jupanacasti waljaniruraquiw c'arintapjjani. Ist'apjjaraquïtawa guerranacjjata take chekana, ucampis janiw ajjsartapjjañamäquiti. Take ucanacajj pasañapapuniwa, ucampis janïraw acapachan tucusiñapajj horasäcaniti. Mä jach'a marcajj yakha jach'a marca contraw nuwasini, mä marcasti yakha marca contraraquiw sartani, ucapachaw mank'at pist'añajj utjani, usuñanacasa, orak qhatatinacas walja chekanacana. Take acanacasti jach'a t'akhesiñan kalltapaquïsquiwa. “Jumanacarusti catuntayapjjaraquïtamwa t'akhesiyañataqui, ucatsti jiwayapjjaraquïtamwa. Take jakenacaraquiw jumanacarojj uñisipjjätam nayar arcapjjatam laycu. Uca urunacansti waljaniraquiw nayar iyawsatanacapjja chhaktayasipjjani, jupanac puraraquiw maynis mayni contra catuntayasipjjani, uñisisipjjaraquini. Walja c'ari parlirinacaraquiw sartani, Diosatsa parlapcaspa uqhama, ucanacasti waljaniruraquiw sallkjapjjani. Uca take t'akhesiñanac utjipanjja yakhepanacajj munasiñapjja chhaktayasiniw maynit maynir munasiñäquis ucjja. Ucampis qhititejj tucuycama sayt'cani ucawa khespiyatäni. Diosan reinopat aca suma yatiyäwisti aca orakpachanwa yatiyatäni, uqhamat take marcanacan yatipjjañapataqui, ucatsti acapachan tucusiñapaw jutani.\n Alajjpachanquir Take atipirin imat sarnaker jakejja, Tatiturojj siwa: “Jumätaw imantasiñajjajja, jarc'akasiñajjasa, Diosajjay, jumaruw takpach chuymamp alcatsma” sasa. Jupaquiw sipit känat khespiyätam, jupaquiw jiwañ usut jarc'akätam, chhekhanacapampiw imjjatätam, chhekhanacap mankhäjjan imantasïta. Amparapajj jarc'acasiñar uñtataw imätam. Ajjsarcay arum ch'amacarojj jan ajjsarcamti, urun flecht'at mich'inacarus jan ajjsarcamti, ch'amacamp chic purinir usunacarus jan ajjsarcamti, uru khanan jiwarayir usunacarus janirac ajjsarcamti; ch'ekäjjamanjja, warankaw jiwarani, cupëjjamansti tunca warankaw tucusini, jumarusti janiw cunas camächcätamti. Nayranacamamp uñjañataquiquiw ucancäta, ñankha lurir jakenacan catokäwip uñjäta. Jumajj Tatitumpiw imayastajja, Alajjpachanquiriruw arjjatirimat uchastajja. Chijejj janiw jac'achascätamti, usus janiraquiw utamar purincaniti, Diosajj angelanacaparuw qhitanini, sarnakäwim imañataqui. Amparapjjaruw apapjjätam, cayuman kalar jan lanctasiñapataqui; catarinacarusa, asïrunacarus takjjatascaquïtawa, leonanac taypinsa, ajjsarcañ animalanac taypinsa, sarnakascaquïtawa. “Nayar munasitap laycusti, juparojj khespiyäwa, nayar uñt'atap laycusti, juparojj imaraquïwa. Nayar art'asitan ucapachajja, mayisitaparojj jaysäwa. Jupamp chicaw t'akhesiñancä, llaquisiñat irpsü, jach'aruw aptä; walja maranacaw jacayä, ¡khespiyäwejjampiw jupar cusisiyaraquï!”\n Yatiñamaraquiwa, khepa urunacanjja jan wali tiemponacaw jutani. Jakenacajj mich'aw tucupjjani, kollke chuymaraqui, jach'a jach'aw tucupjjani, jilamp parlirinacaraqui. Diosat jan wali parlapjjani, awquinacaparus janiw ist'cjjapjjaniti, jan yäkasirïnacäpjjaniwa, Diosar arcañarus janiraquiw jayscjjapjjaniti. Jan munasiñanïpjjaniwa uqhamarac jan qhuyapayasiñani, arunac apnakerinaca, jan wali luräwinacapjja janiw apanucupcaniti, wali khorunacäpjjaniwa, asqui luräwinacan uñisirinacaparaquïniwa. Aljantasirïpjjaraquiniwa, jan ajjsarasaw cuna jan walsa arsupjjaraquini, jach'a jach'a tucuñampi phokhantatäpjjaraquiniwa, jupanacan pachpa munañanacapacwa thakapjjani Diosan munañap thakañat sipansa. Suma Dios chuymäcaspas uqhamaw tucupjjani, ucampis chekpach Diosar arcañan ch'amapjja apanucupjjaniwa. Uca casta jakenacampejj jan cunans mayachasimti. Acanacasti utanacaru mantasinjja uca jucharar warminacaru sallkjerinacawa. Aca warminacajj take casta janchin munañapampi wayutäpjjewa, yatekasipquiwa, ucampis janiw amuyt'apquiti cheka arunacatjja. Cunjämatejj Janes, uqhamarac Jambres jan wali jakenacajj Moisés contra sayt'apjjäna, uca pachparaquiw uca jakenacajj Tatitun arunacapataqui sayt'apjje. Aca jakenacajj chuymatpach jan wali amtani jakenacäpjjewa, iyawsäwi toketjja apanucutäpjjewa. Ucampis janiw juc'amp nayrar sarapcaniti, takeniraquiw amuyasipjjani aca jakenacajj lokhenacätapa, cunjämatejj uca paninejj Moisés contra sayt'atapata pascäna, uqhamaraquiw pasani acanacampejja. Ucampis jumajj sumwa arcawayta nayan yatichäwinacajjaru, sarnakatajjaru, amtäwejjaru, iyawsäwejjaru, llamp'u chuymanïtajjaru, munasiñajjarusa, cunanactejj t'akhestjja uca llaquinacarusa. Jumajj asquiw yatta cunatejj Antioquía marcana, Iconio marcansa uqhamarac Listra marcansa t'akhescäyätjja ucanacjja, ucampis Tatitojj take acanacatjja imituwa. Chekaraquiwa, take qhitinacatejj Cristo Jesusar catuyat jacañ munapqui ucanacajj t'akhesiyatäpjjaniwa. Ucampis jan wali jakenacajj uqhamarac sallkjerinacasa jan walit juc'amp jan waliruw sarapjjani, sallkjasina, uqhamarac sallkjayasisina. Ucampis jumajj cuntejj yatekcta, ucat iyawscaracta ucarojj jan pächasis arcam. Jumajj asquiw yatta qhititejj yatichcäyätam ucjja. Jumajj wawatpachwa Tatitun arunacapjja yatta, uca arunacaw yatichiristam, uqhamarac khespiyañaru irpiristam Cristo Jesusar iyawsäwi toke. Take Kellkatasti Diosan amuyt'ayatawa, asquiraquiw yatichañataqui, chekachañataqui, uqhamarac k'oma jacañan sarnakañ yatichañataquisa, uqhamat Diosanquirinacajj wali yatiñanïpjjañapataqui, take casta suma luräwinacatac suma waquichatäpjjañapataqui.\n Pentecostés urunsti, take jilatanacaw mayawjanaqui tantachasipjjäna. Ucatsti acatjamatwa alajjpachat ist'asïna mä jach'a thayan thayt'atapjama. Uca thayasti uca utpacharuraquiw phokhantäna, cawquintejj jupanacajj kont'atäpcäna ucaru. Ucatsti sapa maynjjana lajjrar uñtata ninanacaw uñstaräna. Jupanacasti sapa mayniw Kollan Ajayumpi phokt'atäpjjäna. Ucatsti yakha arunac parlaña kalltapjjäna, cunjämarutejj Kollan Ajayojj parlaycäna uqhamarjama. Ucürunacansti Jerusalén marcanjja, yakha marcanacat jutir judionacaw utjaraquïna. Jupanacasti Dios chuyma jakenacäpjjänwa. Jach'a thayjam thayt'anitap ist'asinjja, walja jakenacaraquiw ucawjar chhucthapinipjjäna. Ucatsti janiw cuna pasatapsa yatipcänti. Jupanacasti Jesusan arquirinacapatjja sapa mayniw quicpa arunacapat parlir ist'apjjäna. Uqham muspharat jicjjatasisinsti, sapjjaraquïnwa: —Uñjapjjam. ¿Janit take aca parlirinacajj Galileanquir jakenacäpquejja? ¿Camisaraqui jupanacasti jiwasanacan nacïwisatpach yatit arunacasatsti parlapjjesti? Aca marcanacatjjay acancapjjstanjja: Partia, Media, Elam, Mesopotamia, Judea, Capadocia, Ponto, Asia, Frigia, Pamfilia, Egipto, uqhamarac Cirenet juc'amp qhursa Africa tokenacatsa. Uqhamaraquiw acan utjir romanonacas acancapjje. Jupanacatjja mayninacajj nacïwipatpach judionacäpjjewa. Yakhepanacasti jan judiöcasin, judionacan arcatanacapar cutiquipstirinacaraquiwa. Acancapjjaraquiw Creta marcanquirinacasa, arabenacasa. Takeniraquiw arunacasatcam parlir ist'tanjja Diosan jach'a muspharcañ luräwinacapjjata —sasa. Takeniw muspharapjjaraquïna, janiw cunjämarus amuyt'apcänti. Maynit mayniruraquiw jisct'asipjjäna: —¿Camsañs munpach take acanacajja? —sasa. Mayninacasti larusipjjaraquïnwa: —Machatäpjjewa —sasa. Pedrojj tunca mayan apostolonacampi sayt'asisinjja jach'at arsusaw säna: “Judeanquir chachanaca, Jerusalén marcanquirinaca, jumanacajj acjja yatipjjam, sumpach ist'apjjaraquim cuntejj nayajj sapcäma uca. Janiw acanacajj machatäpquiti, camisatejj jumanacajj amuyapcta uqhama. Jichhaquejjay llätunca horasäscchejja. Ucampis jichhajj phokhasisquiw cuntejj Diosajj Joel profetap toke arsuwaycäna uqhamarjama: ‘Khepa urunacansti nayaw Kollan Ajayojj take jakenacjjar qhitanï. Yokanacamasa phuchanacamasa jan uñjcañanac uñjapjjani. Chuyman jakenacasti samcanac samcasipjjaraquini.


Argentina: Buenos Aires jach’a markan sinti jallun purintatapax 35 jiwatw utjayawayi · Global Voices Aymarata\nJaqukipäw uñt'ayata/apkatata 4 Qasäwi phaxsi 2013 6:01 GMT\nAka blog ullart'apxañäni English, Français, македонски, Português, Deutsch, Español\n2 uru aka qasäwi phaxsit aka 2013 maranx Buenos Aires markan provinciapax jallun purintäwipatx jan walt'ayataw qhantatiwayi, jichhakamax 35 jiwataw utjxi.\nBlog EA2CPG ukax pachatuqit uñt'ayi ukax Día del Veterano ukat Caídos en la Guerra de Malvinas ukanakar amtkas samarañ urumpiw (feriado) chikachasiwayi:\nBuenos Aires jach'a markax kimsa waranqa waranqa markachirinakaniwa. Sinti jallu purintäwimpix 10% ukat jila markawjan walt'ayat jikxatasi, 107 maratx jilt'atapuniwa. Reina del Plata ukax Venecia ukar uñtataw qhantatiwayi, ukatx walja urunakaw kunjamakanti ukar tukuyxañatakix munasini.\nBlog Popckorn, Buenos Aires markan jallun jan walt'ayat zonakxatwa jamuqanak uñt'ayi. Ukjxarusti informeya apnaqirix uka jan walt'äwinakat aka video uñt'ayi:\nAka qillqaw «#Temporal:Relatos de la Catástrofe» jall ukham sutinchat qillqatanxa, Revista Anfibia, jamuqanakaw uñt'ayasi:\nQhantatix wali mulljaskayanwa, suxta pachaw uma apsupxana, kuna yänakap qhisphiyañataki, mayni markachirirux umax apasxanwa.\nAkaw nayraqat umamp jan walt'ayataxa.\nCátedra Libre del Agua facebook pajinanx Buenos Aires jach'a markan utt'asiwipat jichhakamax kuna jan walt'äwinakas utji ukxatw amuyt'i:\nBuenos Aires ukax kunats uman apat jikxataspacha? utt'asiwipat uksarux wal jiltawayi.Ukham jiltawaykipanxa Rio de La Plata ukax wali q'añunakans phuqhantataw uñjasxana.\nCristina Fernández de Kirchner Buenos Aires uksan jilïr irpiripax juchancharakiwa. Agencia nacional de noticias Telam ukax Ministro de Planificación Federal, Julio De Vido jupan arsuwinakapw uñt'ayi:\nMinistro de Planificación Federal, Julio De Vido, Mauricio Macri uka irpirikan uka maranakanjam jan walt'äwix utji sasaw amuyt'i.\nMaysatxa, Comunas 24.com uñt'ayarakiwa, Mauricio Macri, akham qillqt'i:\n“Belgrano uksankirinakax yaqhip obras luratanakax jan walt'ayataw uñjasi sasin sapxitu” […] “Nayax sistwa, Jilïr irpirix kunati wasürux makiptawayk ukx uñjañapawa”.\nLaura Yabrun (@LambreLau) qillqt'iwa:\n@lambrelau: jan qhiparstañatakix CFK [Cristina Fernández de Kirchner] ukat Macri #inundaciones #dondeestaCFK #Macri jupanakax amparanakap jariqasipxi.\nPeriodismo ciudadano Letra Compartida ukat Infobae uka sitionakanx walja jamuqanak uñt'ayi.


Génesis 44 - Holy Bible [Aymara Bible 1997] - (Gén 44)\nUca pasatatsti Joseajj mayordomoparojj sänwa: —Aca jakenacataquejj costalanacapar kawktejj munapqui ucqha trigo phokhantarapipjjam, kollkenacapsti costalanacapar ucharjjaraquim.\nSullca jilapan costalaparusti nayan kollke copajja ucharaquim, trigot pagquejja uca kollkempi chica. Mayordomosti cunjämtejj Joseajj siscatayna uqhamwa luräna.\nKhepärmanthi alwasti Joseajj jilanacaparojj janïr intis jalsunquipanwa asnonacapampi qhitanucjjatayna.\nMarcatsti janïraw jayancapcänti, ucapachaw Joseajj mayordomoparojj säna: —Uca jakenacar arctam, ucatsti jicjjatasinjja saraquim: ‘¿Cuns ac lurapjjesta? ¿Cunatsa uywirejjan kollke copapa lunthatsunipjjta?\nMayordomosti jicjjatasinjja cuntejj Joseajj siscatayna uca pachpa arunacwa saraquïna.\nJupanacasti sapjjaraquïnwa: —¿Cunatsa jumajj uqham parljjayapjjesta? ¡Janipuniw nanacajj cunäquipansa ucjja lurapquiristti!\nNanacajj Canaán oraketpach cuttanipjjta cuna kollktejj costalanacajjan jicjjatapcta uc churjjañataquejja, ¿cunjämaraqui nanacasti uywiriman kollkepsa, koripsa lunthatsunjjapjjästi?\nNanaca sirvirinacamatjja, cawquïrin costalapattejj jicjjatcäta ucajj jiwayatäpan, nanacas patronaman esclavopäpjjaraquïwa —sasa.\nMayordomosti saraquïnwa: —Cunjämtejj sapctajj ucajj phokhaspan, ucampisa, cawquïrittï copa catjcä ucaquiw esclavöjjanejja, mayninacasti librequïsipcätawa.\nSapa mayniw janc'aquiraqui costalanacapjja asnonacapat wayokasin jararapjjaraquïna.\nMayordomosti sapa costalwa thaktaraquïna, jilïrin costalapat kalltasina sullcan costalapcama, copjja Benjaminan costalapatwa apsüna.\nUcatsti jupanacajj isinacapwa ch'iyarasipjjäna, llaquinacap uñacht'ayañataqui. Ucatsti sapa mayniw carganacapjja asnopar qhumjjatasin marcar cuttanipjjäna.\nCunapachatejj Judämpi, jilanacapampejj utar purinipcän ucqhasti Joseajj ucancascänwa. Ucatsti jupanacajj Josean nayrakataparuw alt'asipjje ajanunacapajj oraker puriñcama,\nJoseasti saraquïnwa: —¿Cuns lurapjjta? ¿Janit yatipcta nayjam jakejj adivinirïtapjja? —sasa.\nJudästi saraquïnwa: —¿Camsapjjaraquïmasti, tata? ¿Cunjämatarac “Janiw lunthätapcti” sapjjeriststi?, Diosajj aqham juchanwa catjapjjetu. Acancapjjtwa nanacajj, juman sirvirimäpjjaractwa, qhititejj copam apcataynas ucampi chica —sasa.\nUcampis Joseajj sänwa: —Janiw uqhamäcaniti, qhititejj copajj apcatayna ucaquiw esclavojjäni. Mayninacajj puedjjapjjtaw libre awquiman ucar cuttjjaña. Janiw qhitis cunsa sapcätamti —sasa.\nUcatsti Judäjj Josear jac'achasisinjja sänwa: —Nayajj achict'assmaw, tata, jumampiw parlt'asiñ munta. Janiquiy nayataquejj colerasimti, jumajj pachpa faraonäcasmas uqhamätawa.\nJumajj nanacarojj jisct'apjjestawa, awquinïsipcäyätti, uqhamaraqui sullca jilas utjaraquïnti janicha uca toketa.\nNanacasti avist'apjjaraquiyäsmawa, mä chuymani awquin utjascatapa, uqhamarac sullca jilan utjascatapa, jupasti cunapachatejj awquejjajj wali chuymanëjjan ucqharaquiw nacïna. Sapjjaraquiyäsmawa awquejjajj uca sullcarojj wali munasitapa, uca sapa wawaqui pachpa taycatjja kheparjjatap laycu, mayni jilapasti jiwjjewa.\nUcapachasti jumajj: ‘Irpanipjjam uca sullca jilama’ sapjjaraquiyästawa, uñt'añ munatam laycu.\nNanacasti sapjjaraquiyäsmawa: ‘Waynajj janiw awquipa apanucuncaspati, uqhamäspa ucqhajj awquipajj jiwt'aspawa’ sasa.\nJumasti sapjjaraquiyästawa: ‘Janitejj sullca jilam irpanipcäta ucqhajj, janis jutjjapjjam’ sasa.\n“Cunapachatejj awquejjan ucar cutjjapjjta ucapachasti nanacajj awquejjarojj take ucanacwa avist'apjjta, cuntejj jumajj sapquista ucanacwa avist'apjjtjja.\nUcatsti awquejjajj: ‘Trigo alt'ir sarapjjam’ sapjjaraquituwa,\nucampis nanacajj sapjjaractwa: ‘Janiw sarapquiristti, janitejj sullca jilajj nanacampi chica sarcan ucqhajja, uca marca apnaker tatasti nanacarojj irpanipjjam sapjjaraquituwa’ sasa.\nAwquejjasti sapjjaraquituwa: ‘Jumanacajj yatipjjtaw, warmejjajj aca pä wawa jaytawayitu,\nmaynïrejj nayatjja sarakawayjjetuwa, ucat acsarusti janiw juparojj uñjcjjaractti. Chuymajjanjja yatistwa, mä cuna animalapuniw mank'antpachajja.\nJichhajj mayni wawajjtejj thiyajjat irpasjjapjjaraquiquïtajja, ucat mä cuna jan walis pasascani ucqhasti, jumanacaw juchanïpjjätajja aca awquin llaquiscäwi jiwañapataquejja’ sasa.\n[30-31] “Uqhamajj awquejjajj aca waynïpan jacasqui, waynatejj nanacampi chica jan cutjjaspajja, awquejjajj jan uñj-jjasajj jiwt'aspawa. Uqhamatwa nanacajj juchanïpjjaraquiristjja chuymani awquejjan llaquiscäwi jiwañapataquejja.\nAwquejjarusti nayaw saniractjja: ‘Aca waynjja nayar catuyita, nayaw cuna jan walis pasani ucqhajj phokhascä’ sasa. Uqhamarus saniractwa: ‘Janitejj aca wayna cuttayanirapjjämajja, nayaw wiñayataqui juchanïscä’ sasa.\nUcatwa nayajj achict'assma, nayaw kheparäjja aca wayna lanti juman esclavomatjja. Juparusti antutjjam jilanacapampi chica sarjjañapataqui.\n¿Cunjämaraqui nayasti awquejjan ucarusti cuttiriststi jan aca wayna irpt'atasti? Janiw nayajj awquejjar t'akhesiri uñjañ muncti —sasa.


Global Voices Aymarata » Bolivia: Judicial chhijlläwix jan kuna campañ lurasaw phuqhasi · Global Voices Aymarata » Print\nJaqukipäw uñt'ayata/apkatata 17 taypi sata phaxsi 2011 13:05 GMT 1\t · Qillqiri Eduardo Avila (es) ukan jaqukipiri\tAdriana Gutiérrez, Victoria Tinta Quispe\nCategoria-naka: Latin America, Bolivia, Citizen Media, Elecciones, Protesta\nBolivia markanx 16n willküru uru taypisata phaxsinx chhijllaw uruwa. Ukampirusa, aka chhijlläwix nayrurunakat sipans mayjt'atawa, candidatunakataix campañax janiw satanwa, jupanakatakix Órgano Electoral Plurinacional  ukaw yatiyir taypinakatak yatxatatanapatx uñt'ayawayi.\nChhijlläwinakax machaq Constitución ukan jaysatawa, walja markachirinakaw lup'ipxi, Movimiento al Socialismo  (MAS) ukan irpirix uka uñacht'awinakax jupan askipatakiw sasina.\nYaqhip amtax Evo Morales irpirin amuyunakapawa, llumpaqa phaxsin 2011ni Tolata ukan tantachawin “Jila, kullakanaka Órgano Judicial chhijllawinx mayampw 60, 70 jan ukax 90, 100 ukhampiw sapa patakat atipañani sasina “. Yaqhip jan aski chhijllawinx  utjawayiwa, Presidente del Tribunal Supremo Electoral, Wilfredo Ovando, jupax jikjatawayiwa.\nTwitter ukan Gastón (@gastulas) apnaqirixa, candidatunakat tuytiyasaw uñt'ayi :\n“googleen” kawknir candidatun sutipasa #judiciales2011 “imparcialidad” ukawa uñjapxani. P'inqachäwi #YoVotoNulo\nUkampirusa, candidatunakarux janiw suma uñt'atakiti, jan campaña luraw utjatapatxa. Yatiririmpi ukat Andrés Gómez Vela blogerumpix kast chhijllirinakaruw chhijllt'i . Jisnawa, Rimay Pampa blogupanxa, uñt'ayiwa “voto legal” kawkir markachirinakati yatipki ukanaka:\nUkhakamax sapa candidatunakatakix campaña ukax janiw satawa, oposición uksankirinakan campañapax No jan ukax Voto Nulo janiw qhanakiti. Ukampirusa, Twitter users apnaqirinakan uñacht'ayatawa, khitinakati voto nulo sasin apnaqapxi. Roberto Laserna ciencias sociales ksat yatjatirix (@roblaser) tuytiyiwa :\nTukuyarusti, internet tuqin utjaraiw uñacht'ayawinakaxa, Miguel Buitrago MABB blogun uñt'ayi, jupax kunayman uñt'ayawinakwa uñtayi  [en] papeletarux kunjams chimpuntasisp nulo ukaxa. Yaqhipanakax TIPNIS uka aru qilqantasina, ukax uka thakhi lurawiruw uñanchayasispa, ukatx “Fuera Quinteros” ukhamas qilqantatarakispawa Equipo Nacional de Fútbol de Bolivia uksar uñanchayasa, Copa Mundial de 2014 uksar uñañchasa. Twitter apnaqirix (@ch0ben) jichhakiw qilqt'awayi :\nJisk'a jamuqax  César Catalán ukan Flickr tuqin apkatatawa(CC BY-NC 2.0) \nURL to article: https://aym.globalvoices.org/2011/10/2923\n Órgano Electoral Plurinacional: http://www.oep.org.bo/\n Jila, kullakanaka Órgano Judicial chhijllawinx mayampw 60, 70 jan ukax 90, 100 ukhampiw sapa patakat atipañani sasina: http://www.opinion.com.bo/opinion/articulos/2011/0824/noticias.php?id=22798\n Yaqhip jan aski chhijllawinx: http://www.la-razon.com/version.php?ArticleId=139109&EditionId=2682\n tuytiyasaw uñt'ayi: http://twitter.com/Gastulas/status/125003840280997888\n kast chhijllirinakaruw chhijllt'i: http://rimaypampa.blogspot.com/2011/10/votos-validos.html\n Miguel Buitrago MABB blogun uñt'ayi, jupax kunayman uñt'ayawinakwa uñtayi: http://mabb.blogspot.com/2011/10/judicial-elections-in-bolivia-and-spoil.html\n Jisk'a jamuqax: http://www.flickr.com/photos/cesarangel/4174327417/


Protesta · Qasäwi phaxsi, 2011 · Global Voices Aymarata\nProtesta · Qasäwi phaxsi, 2011\nIsturyanaka Aka tuqita Protesta Ta Qasäwi phaxsi, 2011\nMéxico: ¿Sartasiwix nuwasiñ tuqitat jan ukax Gubierno tuqitacha?\nLatin America28 Qasäwi phaxsi 2011\nWaranqa Mixikanunakaw ukhams yaqha markanakans sartasipxana suxta llamayu pä waranq tunka mayani maranx .yaqhipax sartasipxanwa jaqi jiwayir tuqi, yaqhipax gobirnu tuqirakis.\nNaciones Unidas yanqha qullanakxat Narcóticas satak ukan khä 1961ni maranx janiw satañapaw inal mama akhulliwix sasaw satayna. Boliviax uka Naciones Unidan amtaparux janiw iyawsatakaspati sasaw kutiyatäyna. EE.UU. ukax Bolivian mayitaparux amukt'ayañaruw munatana.\nLatin America13 Qasäwi phaxsi 2011\nCamerun markan mä qawqh ch’uxñachir jaqinakaw unxtasiñatak ch’amacht’awapxatayna, [en ] pä tunk kimsan ur saraqkipan achuqa phaxsita, 2011, kunjamakitix jupanakax mark irpir jaqunukuñ munapxatana. Ukampirus mark irpirix (Paul Biya) willtat chhijllt’ayasiñ aka marax munani, jupax pä tunk maraw mark apanaqawayi. Uka mä qawqha ch’uxñachir jaqinakax tunjataw uñjasixarakina. Kah Walla, mamax chhijllt’ayasiñarak munäna, jupax wali suma arunakampiw uñstawarakina, ukhamarus umamp pallapallanaktuqit warjatarakinwa.


Global Voices Aymarata » Limint ukat akankta: sapa markat arupan yatiyäwinaka · Global Voices Aymarata » Print\nJaqukipäw uñt'ayata/apkatata 23 Achuqa phaxsi 2014 11:14 GMT 1\t · Qillqiri Francois-Xavier Ada (es) ukan jaqukipiri\tLourdes Sada, Victor Paco Montevilla\nCategoria-naka: Citizen Media, Lenguaje, Tecnología\nMä qawqhurunakax mä suma masimpiw BlackBerry yatiy plataformat chateyaskata. Yatintat yatintäwinak pidgin de Nigeria  markat aruskipaskapxata. Nayax yaniw Nigeria markankirikti, ukampisa Nigeria markankirinakamp qamasax yatintañawa. Aruskipkasax thithitaw uñjasta kunatix celulärax «na» interjección «N'a» ukhamaruw mayjaptayana, jan ukax «sha» aru «shame» arur mayjapatayana. Ukhamaxa aru askichäw sit’arta, kunawrsati mä aru chhijllm situxa wal larustxa, kunatix pantjatat yatikipta: pidgin-nax janiw kuna plataforma electrónica moderna aru thaqañankiti.\nUkatxa wal lup’isax jiskt’asta ¿kunata? ¿kunats pidgin-nax jan aru apnaqañ askichäwinki? Comisión Nigeriana de Comunicacionestuqinxa Nigeriax  122 waranqat waranqa jawsäw naktat línea-nakampiw uñsti, ukanakatxa, 97% apnaqkayanakamawa, ukaw markar aka kastan África-n nayririnki ukhamarak llätunkiri uraqpachana. Ukampirusa, wali arsurinakan arux Nigeria markan janiw celular askichäwtuqin utjkiti.\nUkhamapansa, aka jan walt’awix janiw Nigeria markankakiti. Taqpacha uraqinxa, dialecto-naka ukhamarak vehicular arunakax  (franca aru) official ukanakat juk’amp juk’anak sasinxa mundo tecnológico-tuqinx juk’akiw uchata. Uñakipñäni, urdu arux taqpach markan arupaw ukhamarak vehicular aru Pakistán markanxa, ukatxa phisqa indio markanakanx oficial arurakiwa. Ukhamaraki, África markanx, familia bantú walja dialecto ukanakaw ukham apnaqataxa, janiw apnaqkay aparatos ukanakankiti.\nUtjiw apnaqäwinak ukhamarak plugin-nanaka kimsirinakan lurata nativo-nakar yanapt’añatak ukat jasak smartphones. apnaqapxañapataki. Uka wakichäwinakatxa, Kannada-Hindi Keyboard  apnaqirinakapar kanada ukhamarak devanagari arunakan (maratí/hindi) uñt’at India-na yatiyäwinak qilqañ atiyi, ukatxa Multiling Keyboard  limintañatak Android-itak mä apnaqäw 130 arunak iyaw siwa. Ukampirusa, ukham apnaqäw uñstiyirinakax juk’a qulqinïpxiw ukat janirakiw yanapäwix apnaqirinakan utjkiti, ukhamipanxa, ukhamak uka wakichäwinak jaytawijapxi.\nURL to article: https://aym.globalvoices.org/2014/03/6448\n Comisión Nigeriana de Comunicacionestuqinxa Nigeriax: http://www.ncc.gov.ng/index.php/index.php?option=com_content&view=article&id=125&Itemid=73\n vehicular arunakax: http://es.wikipedia.org/wiki/Lingua_franca


Bible in one year - Aymara Bible 1997 - July 20\n1. Cunapachatï Persianquiri Ciro sat reyejj mä mara reinascäna, uqhamarac Tatitun arupajj Jeremías profeta toke parlatäcäna uca phokhasiñapataqui, ucqhawa Tatitojj Ciro sat reyiru ch'amañchäna take reinopana yatiyatäñapataqui aru toksa kellkata toksa aca arsut'äwi:\n2. “Persianquiri Ciro reyejj acanacwa arsu: ‘Alajjpachanquiri Tatitu Diosawa amparajjaru aca orakenquir take marcanaca catuyitu, ucatsti saraquituwa Jerusalenan mä templo lurayañajjataqui, ucasti Judá orakenwa jicjjatasi.\n3. Uqhamasti jumanac taypina qhitinacatejj Tatitun marcapanquirïpcta ucanacarojja Dios yanappan, ucatsti sarjjaracpan Judá orakenquir Jerusalén marcaru Tatitun templopa luriri, jupasti Israelan Diosapawa, Jerusalén marcanaracwa jacaraqui.\n4. Ucatsti take qhitinacatejj cawqha chekansa kheparqui ucanacarusti, uca chekan jaquir jakenacajj yanapt'apjjpan kollkempi, korimpi, yänacampi, uqhamarac uywanacampisa, ucjjarusti ofrendanacampiraqui yanapt'apjjaracpan Jerusalenanquir Diosan templopataqui’ ” sasa.\n5. Ucatsti Judá, uqhamarac Benjamín ucanacan familianacapan jilïrinacapasti, uqhamarac sacerdotenacasa, levitanacasa, qhitinacatejj Diosan ch'amañchatäpjjäna ucanacasti, Jerusalenar sarañataquiw waquichasipjjäna, uqhamarac Tatitun templopa wastata sayt'ayañataquisa.\n6. Ucatjja take uta jac'anquirinacapawa yanapt'apjjäna kollkempi, korimpi, yänacampi, uywanacampi, wali valoran yänacampisa, ucjjarusti take casta ofrendanacampisa.\n7. Ciro reyisti partepatjja churjjänwa Tatitun templopana yänacapa, Nabucodonosor reyejj Jerusalén marcata apsusina diosanacapan temploparu apcäna ucanaca.\n8. Ciro reyejj cutt'ayjjänwa Mitrídates sat kollke caturi chacha toke, ucatsti jupajj jacthapisinjja catuyjjaraquïnwa Judá oraken Sesbasar sat marca apnakeriru.\n9. Acanacänwa yänacajja: quimsa tunca korit lurat tazonanaca, waranka kollket lurat tazonanaca, pä tunca llätuncani cuchillonaca,\n10. quimsa tunca korit lurat tazanaca, pusi pataca tuncani jan suma kollket lurat tazanaca, uqhamarac waranka yänacampi.\n11. Korita, kollketa take lurata yänacajja pheska waranka pusi patacanïnwa. Take acanacjja Sesbasar sat chachaw Jerusalenar apjjäna, Babiloniata preso apata jakenacampi cutt'asincäna ucqha.\n1. [1-2] Judá orakena yuripcäna uca israelitanacan listapasti acawa, qhitinacatejj Babilonianquiri Nabucodonosor reyin preso apatäpcäna, ucatsti preso apatäsinjja cutt'anjjapjjäna Jerusalén marcaru, uqhamarac Judá orakena yakha chekanacarusa. Sapa maynisa marcaparcamawa cutt'anjjapjjäna aca chachanacan p'ekechata, Zorobabel, Josué, Nehemías, Seraías, Reelaías, Mardoqueo, Bilsán, Mispar, Bigvai, Rehum, uqhamarac Baana ucanaca:\n3. Paros chachan wawanacapasti pä waranka pataca pakallk tunca payanïpjjänwa;\n4. Sefatías chachan wawanacapasti, quimsa pataca pakallk tunca payanïpjjänwa;\n5. Ara chachan wawanacapasti pakallk pataca sojjta tunca pheskanïpjjänwa;\n6. Pahat-moab ucanquir Josué, Joab uca chachanacan wawanacapasti, pä waranka quimsakallk pataca tunca payanïpjjänwa;\n7. Elam chachan wawanacapasti waranka pä pataca pheska tunca pusinïpjjänwa;\n8. Zatu chachan wawanacapasti, llätunc pataca pusi tunca phiskanïnwa;\n9. Zacai chachan wawanacapasti, pakallk pataca sojjta tuncanïnwa;\n10. Binuy chachan wawanacapasti, sojjta pataca pusi tunca payanïpjjänwa;\n11. Bebai chachan wawanacapasti, sojjta pataca pä tunca quimsanïpjjänwa;\n12. Azgad chachan wawanacapasti, waranka pä pataca pä tunca payanïpjjänwa;\n13. Adonicam chachan wawanacapasti, sojjta pataca sojjta tunca sojjtanïpjjänwa;\n14. Bigvai chachan wawanacapasti, pä waranka pheska tunca sojjtanïpjjänwa;\n15. Adín chachan wawanacapasti pusi pataca pheska tunca pusinïpjjänwa;\n16. Ater chachan, jan ucajj Ezequiasana wawanacapasti, llätunc tunca quimsakallkonïpjjänwa;\n17. Bezai chachan wawanacapasti, quimsa pataca pä tunca quimsanïpjjänwa;\n18. Jora chachan wawanacapasti, pataca tunca payanïpjjänwa;\n19. Hasum chachan wawanacapasti, pä pataca pä tunca quimsanïpjjänwa;\n20. Gibar chachan wawanacapasti, llätunc tunca pheskanïpjjänwa;\n21. Belenanquiri jakenacasti, pataca pä tunca quimsanïpjjänwa.\n22. Netufa chekanquir jakenacasti, pheska tunca sojjtanïpjjänwa.\n23. Anatot chekanquiristi, pataca pä tunca quimsakallkonïpjjänwa.\n24. Bet-azmavet chekanquiri jakenacasti, pusi tunca payanïpjjänwa;\n25. Quiriat-jearim, Cafira, uqhamarac Beerot chekanquirinacasti, pakallk pataca pusi tunca quimsanïpjjänwa;\n26. Ramá, uqhamarac Geba chekanquirinacasti, sojjta pataca pä tunca mayanïpjjänwa.\n27. Micmas chekanquirinacasti, pataca pä tunca payanïpjjänwa;\n28. Betel, uqhamarac Hai uca chekanquirinacasti, pä pataca pä tunca quimsanïpjjänwa.\n29. Nebu chekanquirinacasti, pheska tunca payanïpjjänwa;\n30. Magbis chekanquirinacasti, pataca pheska tunca sojjtanïpjjänwa;\n31. Yakha Elam chachan wawanacapasti, waranka pä pataca pheska tunca pusinïpjjänwa;\n32. Harim chekanquirinacasti, quimsa pataca pä tuncanïpjjänwa;\n33. Lud, Hadid, uqhamarac Unu chekanquirinacasti pakallk pataca pä tunca pheskanïpjjänwa;\n34. Jericó chekanquirinacasti, quimsa pataca pusi tunca pheskanïpjjänwa;\n35. Senaa chekanquirinacasti, quimsa waranka sojjta pataca quimsa tuncanïpjjänwa.\n36. Josué familiata Jedaías chachat sarakeri sacerdotenacasti, llätunc pataca pakallk tunca quimsanïpjjänwa;\n37. Imer chachan wawanacapasti, waranka pheska tunca payanïpjjänwa;\n38. Pasur chekanquirinacasti, waranka pä pataca pusi tunca pakallkonïpjjänwa;\n39. Harim chachan wawanacapasti waranka tunca pakallkonïpjjänwa.\n40. Levitanacasti Hudavías familiata Josué, uqhamarac Cadmiel chachanacan wawanacapasti, pakallk tunca pusinïpjjänwa.\n41. Asaf chachan k'ochuri wawanacapasti, pataca pä tunca quimsakallkonïpjjänwa;\n42. Puncu uñjirinacasti, Salom, Ater, Talmón, Acub, Hatita, uqhamarac Sobai uca chachanacan wawanacapasti, takpachajj pataca quimsa tunca llätuncanïpjjänwa.\n43. Templon sirvirinacasti, Ziha, Hasufa, Tabaot,\n44. Queros, Siaha, Padón,\n45. Lebana, Hagaba, Acub,\n46. Hagab, Salmai, Hanán,\n47. Gidel, Gahar, Reaía,\n48. Rezín, Necoda, Gazam,\n49. Uza, Paseah, Besai,\n50. Asena, Meunim, Nefusim,\n51. Bacbuc, Hacufa, Harhur,\n52. Bazlut, Mehída, Harsa,\n53. Barcos, Sísara, Tema,\n54. Nezía, uqhamarac Hatifa uca chachanacan wawanacapäpjjänwa.\n55. Salomonan sirvirinacapan wawanacapasti, Sotai, Soferet, Peruda,\n56. Joala, Darcón, Gidel,\n57. Sefatías, Hatil, Poqueret-hazibaim, uqhamarac Amón uca chachanacan wawanacapäpjjänwa.\n58. Takpachanisti templon sirvirinacajja, uqhamarac Salomonan sirvirinacapat sarakerinacasa, quimsa pataca llätunc tunca payanïpjjänwa.\n59. Qhitinacatejj purinipcäna Tel-mela, Tel-harsa, Querub, Adón, uqhamarac Imer sat orakenacata, ucatsti janirac khansuyatäpcänsa israelitätapa, jan ucajj familiätapsa ucanacajja, acanacäpjjänwa:\n60. Delaía, Tobías, uqhamarac Necoda uca chachanacana wawanacapasti, sojjta pataca pheska tunca payanïpjjaraquïnwa.\n61. Sacerdotenacana wawanacapasti acanacäpjjänwa: Habaía, Cos, uqhamarac Barzilai, qhititejj Galaadanquir Barzilai chachan maynïri phuchapampi casarascäna, ucatsti jupanacan sutipampis apjjatascäna ucanacata sarakerinaca.\n62. Take aca chachanacasti, listanacapanjja familianacapan sutinacapjja janiw jicjjatapcänti, ucatsti sacerdote cancañatjja apanucutäpjjänwa.\n63. Ucjjarusti gobernadorajj jupanacarojj yatiyänwa loktat mank'anacata jan mank'apjjañapa, mä sacerdotejj Urim, Tumim ucanac toke cunjämänis uca yatiñapcama.\n64. Uca tantachata jakenacasti takpachanejj pusi tunca payan waranka quimsa pataca sojjta tuncanïpjjänwa,\n65. ucampis janiw jaqhutäcänti esclavonacajja chachatsa, warmitsa, ucanacasti pakallk waranka quimsa pataca quimsa tunca pakallkonïpjjänwa. Ucatsti jupanacanjja utjaraquïnwa pä pataca k'ochurinaca chachatsa, warmitsa.\n66. Ucjjarusti jupanacanjja utjaraquïnwa pakallk pataca quimsa tunca sojjtan caballonaca, pä pataca pusi tunca pheskan mulanaca,\n67. pusi pataca quimsa tunca pheskan camellonaca, uqhamarac sojjta waranka pakallk pataca pä tuncan asnonaca.\n68. Familianacata yakhep jilïrinacasti Jerusalenan Tatitun templopar purisinjja, ofrendanacwa churapjjäna Diosan templopajj wasitat lurayatäñapataqui.\n69. Lurayañataqui kollkenacsti churapjjänwa ch'amanacaparjama, pusi pataca quimsakallk tunca quimsakallkon kilo korinaca, pä waranka pakallk pataca pheska tuncan kilo kollke, uqhamarac pataca túnica sat isinaca sacerdotenacataqui.\n70. Ucatsti sacerdotenaca, levitanaca, uqhamarac marcanquiri yakhepanacasa Jerusalén marcaruwa kheparapjjäna jacañataqui, ucatjja k'ochurinacasa, puncu uñjirinacasa, uqhamarac templon sirvirinacasa, uqhamarac ucat ucjjar israelitanacasa marcanacaparuw kheparjjapjjäna.\n6. Tatay, mayisitajjarojj ist'aquimaya, achict'asitajjarojj jaysaquimaya;\n7. llaquisiñajjan jumar art'asinsma, juman ist'asirïtam laycuw mayisinsma.\n8. Tatay, janiw qhiti diosas jumjamajj utjquiti, janiraquiw luratanacamjamajj utjquiti.\n9. Tatay, jumaw takpach marcanac utjaytajja, jupanacasti nayrakatamaruw jutapjjani, jumar yupaychiri, sutimar jach'añchiri.\n10. Jumajj wali jach'a ch'amanïtawa, muspharcañanac lurtajja, juma sapaquiw Diosätajja.\n15. Cunapachatï cheka cancañampi uñjatäqui ucqhajja, asqui jakejja cusisiwa, ucampis jan wali luririnacataquejja tucjatäñapawa purini.\n16. Qhititejj ch'iqhi cancañampi jan sarnakcani ucajja, jiwatanac taypiruwa purini.\n18. Khepürusti Pablojj nanacamp chicaw Santiagor tumpir sari. Iglesianquir jilïri jilatanacajj ucancasipcaraquitaynawa.\n19. Purisinsti Pablojj jupanacaruw arunti. Ucatsti take cuntejj Diosajj jupa toke lurcatayna jan judío jakenacampejja, ucanaca mayat mayat yatiyi.\n20. Ucanac ist'asinsti jupanacajj Diosaruw wal yuspagarapjjäna. Pablorusti sapjjaraquïnwa: —Waliquiw jilata, ucampis jumajj yattawa judionacatjja walja warank jakenacan iyawsapjjatapa. Take jupanacasti, ‘Moisesan leyinacapajj phokhañapapuniwa’ sapjjänwa.\n21. Jumatsti sapjjtamwa: ‘Moisesan leyinacapar jan ist'as lurañwa jakenacarojj yatichi’ sasa. Sapjjaractamwa: ‘Yakha marcanacan utjasir judionacarus wawanacapar jan circuncidatäñwa yatichi, uqhamarac jan saräwisanacasar phokhañaraqui’ sasa.\n22. ¿Cuns lurañäni? Acancatamtejj yatipjjani ucqhajja, walja jakenacaw tantachasipjjani.\n23. Jichhajj aqham luram: Pusi jakenacaw utji jiwasanac taypina, jupanacasti cuntejj Diosar arsupcatayna uc phokhañapäsipquiwa.\n24. Jupanacarusti jumamp chic irpam. Ucatsti jupanacamp chicarac k'omachasim, ñic'utanacapa mururayasipjjañanacapataqui kollke churam. Uqhamatwa takenis amuyapjjani cuntï jumjjat parlapqui ucajj jan chekätapa, uqhamarac jumajj Moisesan leyipsa sum phokhascatama.\n25. Ucampis jan judiöcasin iyawsirinacaruw nanacajj carta apayapjjta: ‘Uca tokenacatjja jan llaquisipjjamti, jan ucasti yakha diosanacar loktatäquis ucanacjja jan mank'apjjamti. Janiraqui wilsa mank'apjjamti, ni cuna jaychjasin jiwayat uywanacsa. Janirac cuna wachoka jucha lurañanacansa sarnakapjjamti’ sasa.\n26. Pablosti uca pusi jakeruw irpjjarusiwayi. Khepürojj jupanac chicaw k'omachasi. Ucatsti temploruw manti, cunürutejj juchat k'omachasiñ urojj tucusiñapäcän uc yatiyañataqui. Ucürusti sapakat mayniw ofrendanacap apanipjjañapäna loktañataqui.\n27. Niya pakallk uru phokhasirjamäjjepansti, Asia toket jutir mä kawkha judionacaw Pablorojj templo mankhan uñjapjje. Ucatsti take jakeruw ojjtayapjje. Pablorusti catuntapjjaraquiwa.\n28. Jach'ataracwa arnakasipjje: —¡Israelanquir chachanaca, yanapt'apjjeta! Aca jakepï take chekan marcas contra, Moisesan leyinacap contra, aca templo contraraqui jan walinac yatichas sarnakejja. Jichhasti jan judío jakenacaruw irpantaniraqui aca temploru, uqhamat Diosan utap k'añuchayasa —sasa.\n29. Jupanacajj Pablorojj Efesonquir Trofimompi marcan sarnakasquirwa uñjapjjatayna. Ucatwa uqham sapjjäna: “Temploruy irpanchi” sasa.\n30. Jakenacasti marcpacharaquiw ch'ajjwtapjje. Jalanipjjasinsti, Pablorojj catuntasinjja templo ankäjjaruw katatsunipjje. Ucspacharaquiw puncunacjj jist'antapjje.\n31. Cunapachatï Pablor jiwayañataquëjjapjjän ucqhajja, soldadonacan comandanteparuw yatiyapjje, Jerusalén marcpachan ch'ajjwatapata.\n32. Comandantesti uc yatisinjja, ucspachaw soldadonacar uqhamarac oficialanacarus jawsthapi. Ucatsti jalacamaraquiw jakenacan ucar puripjje. Jakenacajj comandantempir soldadonacampir uñjasinsti, janiw Pablorojj nuwjapcjjänti.\n33. Comandantesti purisinjja Pablorojj catuntayiwa, ucatsti pä cadenampiw ñach'antayi. Ucat jisct'araqui: “¿Qhitis aca jakejja? ¿Cuns luratayna?” sasa.\n34. Jakenacasti wal ch'ajjwapjjäna, cunayman arnakasa. Jilïristi uca ch'ajjwanacampejj janiw amuycänti. Ucatwa Pablorojj cuartelar irpayjje.\n35. Cuartel gradanacar purisinjja, soldadonacajj Pablorojj k'epjjaruwayjjapjjewa, jakenacan jan nuwjapjjañapataqui.\n36. Jakenacasti wali arnakt'asisaraquiw khepat arcapjjäna: —¡Jiwayapjjam! —sasa.\n37. Cunapachatï Pablorojj cuartelar irpantañataquïsipcän ucqhajja, jupajj comandanterojj sänwa: —¿Mä juc'a arunac arst'asiristti? —sasa. Comandantesti sänwa: —¿Griego parlañ yattati?\n38. ¿Janit jumajj qhä egipcio jakëcta, qhititejj sayt'asiñataqui pusi warank jake jiwayir jakenacaru wasarar ansuwayqui ucäcta? —sasa.\n39. Pablosti sänwa: —Nayajj Cilicianquir wali aytat Tarso marcanquir judío jakëtwa. Ucampis achict'assmawa jakenac nayräjjana arst'asiñajja —sasa.\n40. Comandantesti Pablorojj: “Arst'ascaquim” sänwa, Pablosti gradar sayt'asisinjja amparap loktasinwa jakenacarojj amuct'ayi. Jakenacan amuct'atapatsti jupajj hebreo arut arsuni:


¿Kunatsa kunayman Biblianakajj utji?\nYatiyañataki | 2017 Núm. 6\n¿Kuna arutsa liytʼäta? Acholi Afrikáans Albanés Alemán Amárico Armenio Aucano Aymara Azerí Azerí (alfabeto cirílico) Batako karo Batako toba Baulé Becol Biak Birmano Bislama Búlgaro Camboyano Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Chokue Chol Chuvash Cibemba Cingalés Citonga Congo Coreano Criollo de las Seychelles Criollo haitiano Criollo mauriciano Croata Dangme Danés Digor Efik Embunda Endebele Endonga Enzema Eslovaco Esloveno Español Estonio Ewé Finlandés Fiyiano Fon Francés Ga Galés Garífuna Georgiano Griego Guaraní Gun Hausa Hebreo Hiligaynon Hindi Holandés Húngaro Ibanag Ibo Ilocano Indonesio Inglés Islandés Isoko Italiano Japonés Javanés Kabiye Kaonde Kazajo Kikamba Kikongo Kikuyu Kiluba Kimbundu Kiniaruanda Kirguís Kiribatiano Kirundi Kisonge Kurdo Kurdo kurmanyí del Cáucaso Kwangalí Kwanyama Letón Lhukonzo Lifu Lingala Lituano Luganda Lunda Luo Luvale Macedonio Malayo Malayálam Malgache Maltés Mam Mambue-Lungu Mapudungún Maratí Maya Mazateco de Huautla Ndebele (Zimbabue) Nepalés Nias Niueano Noruego Nyaneka Náhuatl (Guerrero) Náhuatl (Huasteca) Náhuatl (norte de puebla) Oromo Osético Otetela Pangasinán Panjabí Papiamento (Aruba) Papiamento (Curazao) Persa Pidgin de las islas Salomón Polaco Ponapés Portugués de Brasil Quechua (Ancash) Quechua (Ayacucho) Quechua (Cuzco) Quechua boliviano Quichua de Imbabura Rarotongués Rumano Runyankore Ruso Samoano Sango Saramacano Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Silozi Sranangtongo Suajili Suati Sueco Swajili (Congo) Tagalo Tahitiano Tai Tamil Telugu Tetun Dili Tigriña Tivo Tojolabal Tok pisin Tongano Tseltal Tsonga Tsotsil Tsuana Tumbuka Turco Twi Tártaro Ucraniano Uhobo Umbundú Uruund Vendal Vietnamita Wallisiano Waray-Waray Wayuunaiki Xhosa Yao Yoruba Zandé Zulú Árabe Ñanya Ñemba\n¿Kunatsa Bibliajj kunayman arunakar jaqokipasiwayi? ¿Jichhak jaqokipasiwayki uka Biblianakajj yanaptʼistaspati, jan ukajj janicha? Uka Biblianakajja, kunjamsa qellqasiwayi uk uñakipañaw sum amuytʼañatak yanaptʼistani.\nKunapachasa ukat khitisa Biblia qellqayawayi uk nayraqat yatjjatañäni.\nDIOSAW BIBLIA QELLQAYAWAYI\nBibliajj payaruw jaljasi. Nayrïrejja 39 libronakaniwa, uka libronakajja ‘Diosan qellqatanakapawa’ (Romanos 3:2). Diosajj jupat jan jitheqtiri jaqenakaruw Biblia qellqapjjañapataki amuytʼayawayi. Niya waranqa patak maranakanwa qellqasïna, 1513 (antes de Cristo [a.C.]) marat niya 443 (a.C.) marakama. Jilapartejj hebreo arutwa qellqasïna, ukatwa Hebreo Arut Qellqatanaka sasin uñtʼasi, yaqhepasti “Antiguo Testamento” sasinwa uñtʼapjjaraki.\nPayïristi 27 libronakaniwa, uka libronakajja ‘Diosan arunakaparakiwa’ (1 Tesalonicenses 2:13). Diosaw Jesucriston yaqhep discipulonakapar uka libronaka qellqapjjañapataki amuytʼayawayi, niya sojjta tunka maranakanwa phoqachasïna, 41 marat 98 marakama. Jila partejja, griego arunwa qellqasïna, ukatwa Griego Arut Qellqatanaka sasin uñtʼasi, yaqhepasti “Nuevo Testamento” sasinwa uñtʼapjjaraki.\nDiosan apayanit yatiyäwinakapajja, mä arunjja Bibliajj phoqatpachajj 66 libronakaniwa. Ukampis ¿kunatsa Bibliajj yaqha arunakaru jaqokipasiwayi? Uk kimsa toqet uñjañäni.\nJaqenakajja parlapki uka pachpa arupat liytʼapjjañapataki.\nBiblia copiapkäna uka jaqenakan pantjatanakap askichañataki, ukat Diosajj qellqaykäna ukarjam jaqokipasiñapataki.\nJichhürun parlaski uka arunakarjam jaqokipañataki.\nUka kimsa toqet amuytʼasajja, kunjamsa pä Bibliajj jaqokipasiwayi uk jichhajj yatjjatañäni.\nNiya 300 (a.C.) maranjja, Bibliat yatjjattʼata judionakajj Hebreo Arut Qellqatanak griego aruruw jaqokipapjjäna. Uka qellqatajja, Septuaginta griega sutimpiw uñtʼasi. ¿Kunatsa jaqokipapjjäna? Griego aru parlapkäna uka judionakar yanaptʼañatakiw lurapjjäna, ukhamat ‘sagrado qellqatanakat’ yateqapjjañapataki (2 Timoteo 3:15).\nSeptuaginta qellqatajja, jan judiöpkäna uka jaqenakarus Bibliat yatjjatañatak yanaptʼarakïnwa. ¿Kunjamsa yanaptʼawayäna? Wilbert Howard profesorajja, akhamwa qellqäna: “Niya 50 maranakanjja, Septuaginta qellqatajja Cristiano Iglesianakankir Bibliapjamaw uñtʼasjjäna, uka Iglesian yatiyirinakapajja sinagoganakar sarasaw ‘Jesusajj Mesiasätap qellqatanakamp uñachtʼayapjjäna’” sasa (Hechos 17:3, 4; 20:20). Ukatwa judionakajj “Septuaginta griega qellqatat jan yatiñ munjjapjjänti” sasaw Frederick Bruce chachajj sarakïna.\nGriego Arut Qellqatanaka katoqasajja, Jesusan discipulonakapajj Hebreo Arut Qellqatanakampiw, mä arunjja Septuaginta qellqatampiw mayachjjapjjäna, ukhamatwa jichhürun Bibliajj phoqatpach utjistu.\nBibliajj phoqachasjjäna ukhatjja, niya kimsa patak maranak qhepatwa Bibliat yatjjattʼat Jerónimo chachajj Biblia latín arur jaqokipäna, tiempompejj Vulgata latina sat sutimpiw uka qellqatar uñtʼasjjäna. Niyakejjay Bibliajj latín arur jaqokipasjjchïnjja, ¿kunatsa wasitat uka arur jaqokipasiñajj wakisïna? Mä qellqatanjja akham siwa: “Jerónimo chachajja jan sum jaqokipata arunaka, pantjat arunaka, ukat yaptʼat arunak askichañatakiw wasitat jaqokipawayäna” sasa (The International Standard Bible Encyclopedia).\nJerónimo chachajja, walja pantjatanaksa askichawaykchïnjja, Iglesiajja jukʼampiw pantjasiwayäna. Jupanakajj Vulgata latina qellqatakiw apnaqasiñapa sasaw arsupjjäna. Walja maranakaw jaqenakajj uka Bibliak apnaqapjjäna. Vulgata latina qellqatajja janiw jaqenakarojj Bibliat amuytʼapjjañapatak yanaptʼawaykiti, kunatejj tiempompejja jila parte jaqenakajj janiw latín aru parljjapjjänti.\nYAQHA ARUNAKARUW JAQOKIPASIWAYARAKI\nUkañkamajja, yaqha arunakarurakiw Bibliajj jaqokipasjjäna. Sañäni, wali uñtʼat Peshitta siríaca qellqatajja, 400 maranakanwa jaqokipasiñ tukuyasjjäna. Ukampis taqe kasta jaqenakajj pachpa arunakapat Biblia liytʼapjjañapatakejja, 1300 maranakanwa wasitata jaqokipañataki chʼamachasipjjäna.\nInglaterra markanjja, 1300 tukuy maranakanwa John Wyclef chachajj taqe kasta jaqenakan amuytʼapjjañapatakejj Biblia inglés arur jaqokipawayäna. Uka qhepatsti, yatjjattʼatanakajja, Johannes Gutenberg chachan imprentapamp yanaptʼataw Europa toqen parlapkäna uka arunakar Biblia jaqokipapjjäna.\nKunapachatï inglés arur jaqokipat Biblianakajj waljajjäna ukhajja, yatjjattʼatanakajj janiw inglés arur jaqokipat Biblianakajj jukʼamp wakisjjeti sasaw amuyapjjäna. Ukampis 1700 maranakanjja, John Lewis tatakurajj akham qellqäna: “Qalltan parlktan uka arunakajja, qhepanakatjja janiw apnaqasjjeti, ukatwa nayra maranakan jaqokipasiwaykäna uka Biblianakajj wasitat uñakipasiñapa, jichhürunakan parlaski uka arunakarjam qellqasiñapataki, ukhamat taqe jaqenakas amuytʼapjjañapataki” sasa.\nJichhürunakanjja, Bibliat yatjjattʼatanakajj nayra qellqatanak uñakipañatakejj jukʼamp wakichtʼatäpjjewa. Kuna arunakantï Bibliajj qellqasiwayki ukjja jukʼamp sumwa yatjjatasjje, ukat nayra tiempon qellqaskäna, uka qellqatanakwa aka qhepa maranakan jikjjatasiwayi. Uka yanaptʼanakampiw sum jaqokipasjjaspa.\nKunayman Biblianakanïñajj wal yanaptʼistaspa, ukampis kawkïr Bibltï apnaqkañäni uk sum amuytʼasiñasa. * Maysa toqetjja, Biblia jaqokipirinakajj Diosar wal munasipjjatap layku wasitat sum uñakiptʼasa, jaqokipapjje ukaw wal yanaptʼistu.\n^ Párrafo 24 Jukʼamp yatjjatañatakejja, Yatiyañataki julio 1, 2008 revistan “¿Kunjamatsa mä suma Biblia jikxatsna?” siski uka yatichäwi uñjjattʼäta.\nDIOSAN SUTIPAJJ BIBLIAN QELLQATAWA\nJesusajj oraqenkäna uka tiempon copiaskäna uka Septuaginta qellqatanjja Diosan sutipaw uñsti.\nTraducción del Nuevo Mundo de las Santas Escrituras Biblianjja, Hebreo Arut Qellqatansa Griego Arut Qellqatansa Diosan Jehová sutipaw uñsti. Ukampis walja Biblianakanwa Diosan sutipajj jan uñstkiti, uka lantejja Tatitu sasakiw uñsti. ¿Kunatsa jan uñstki? Yaqhep Biblia jaqokipirinakajja, Tetragrámaton (YHWH) sasin uñtʼatäki mä arunjja, Diosan sutipajj janiw Septuaginta griega Biblian uñstkiti sasaw sapjje. ¿Ukajj ukhamapunïpachänti?\nKhä 1940 ukat 1950 maranakanjja, Septuaginta Biblia (fragmentos) jikjjatapjjäna, uka qellqatanakajj Jesusajj aka oraqenkäna uka tiempotänwa. Uka qellqatanakanjja, Diosan sutipaw hebreo arut uñsti. Amuyatajja, Biblia copiërinakaw Diosan sutip chhaqtayapjjäna, uka lantejj Kýrios, sasaw uskupjjäna, uka arojj griego arunjja “Tatito” sañ muni. Ukampis Traducción del Nuevo Mundo Biblianjja, kawkhanakantï nayra Hebreo Arut Qellqatan Diosan sutipajj uñstki uka cheqanakanwa uñstaraki.\nRollo del mar Muerto del libro de Isaías qellqatjja, 2000 maranak nayraw jikjjatapjjäna, utjkistu uka Bibliampejj pachpakiw parli.\nBiblia copierinakajja, pantjasipjjpachänwa. Ukampis janiw ukajj Biblian yatichäwinakap mayjtʼayawaykiti. “Yaqhep versiculonakajja, ukhampunit qellqasiwayi janicha uk janis sum yatiskchejja, janiw ukajj mä cristianor Diosar confiyañatak jarkʼkiti” (Our Bible and the Ancient Manuscripts).\nBiblia copiapkäna uka judionakajja, janiw añcha pantjasipkänti. “Nayrïr patak maranakan jakapkäna uka judío qellqerinakajja, hebreo arut qellqatanak kutin kutin jan pantjasisa copiañatakiw chʼamachasipjjäna” (Second Thoughts on the Dead Sea Scrolls).\nAmuytʼañataki, Rollos del mar Muerto qellqatanakatjja, Isaías profetan qellqatanakapaw jikjjatasina. Uka rollojj nayra qellqatanakajj utjkäna ukanakat sipansa waranqa maranak nayratänwa. ¿Jichhürunakan utjkistu uka Bibliamp igualtʼayasajj pachpakïskpachati? Cheqas “yaqhep cheqanakakiw mä jukʼa yaptʼasiwayi jan ukajj apaqasiwayi” (The Book. A History of the Bible).\nBiblia copierinakat yaqhepajja, letranaka, arunak jittʼayapjjänwa. Jichhürunjja kuna cheqanakansa pantjasiwayapjje uk jankʼakiw askichasispa. “Yaqha libronakat sipansa, Nuevo Testamento qellqatajj mayjtʼayasiwayiti janicha uk uñakipañatakejj walja qellqatanakaw utji” (The Books and the Parchments).\n“Bibliajj walja kutiw copiasiwayi ukat imprimisiwayi, ukhamäkchisa Biblian yatichäwinakapajj pachpakïskiwa, ukhamajj Biblia liytʼirinakajj mayjtʼayasiwaypachawa sasin janiw llakisipjjañapäkiti” (The Book. A History of the Bible).\nUkhamasti Bibliajj janiw mayjtʼayasiwaykiti.\nNAYRÏR PAGINAN PʼEQEÑCHÄWIPA “Aka regalojj wali sumapuniwa janipuniw ukham katoqerïkti”\nNAYRÏR PAGINAN PʼEQEÑCHÄWIPA ¿Mä suma regalojj utjaspati?\nNAYRÏR PAGINAN PʼEQEÑCHÄWIPA Taqet sipansa jukʼamp suma regalo\n¿Kunsa pantjasktan ukhajj lursna?\nText Aka archivonakanwa qellqatanak apaqasma YATIYAÑATAKI 2017 Núm. 6 | ¿Kunjamasa mä suma regalojja?\nAudio Aka archivonakanwa grabacionanak apaqasma YATIYAÑATAKI 2017 Núm. 6 | ¿Kunjamasa mä suma regalojja?\n2017 Núm. 6 | ¿Kunjamasa mä suma regalojja?\nYATIYAÑATAKI 2017 Núm. 6 | ¿Kunjamasa mä suma regalojja?


Willka Kutix ch'amaniptaskiwa\nWillka Kuti (Foto: BTV)\nMarkachirinakax 5527 Willka kutw katuqt’awiyapxi. Markasanx, 223 chiqanw Tata Intirux ampar luqtas katuqt’awiyapxi, waxt’anakas utjawiyarakiwa ukhamarakiw thuqht’äwinakasa. Suma jakañax utjpan sasaw jupanakax mayt’asiwiyapxi.\nNayra pachatpach achachila awichanakasax akham amtañ yatipxatayna, ukhamarus Iwrupat jan wali jaqinakax purinipxi ukatrak aka saräw jaytjañax utjawiyi. Jichhakiw aymar saräwinak arxatir wayna tawaqunakax mayamp amtañ qalltawiyapxi; 1981, 1982 maranakanw Tiwanakunx mayamp amtawiyapxi, qhipa maranakax waljanirakiw uka chiqarux sarxapxaraki.\nWillka Kutix saräwis ch’amachi. Ukatw 2005 maran qasawi phaxsit 12 uru saraqkipanx 3018 Kamachx utt’ayawiyapxi, uka kamachimpiw Willka Kutix taqi markasan saräwipjam uñt’atäxaraki.\n2009 maran mara t’aqa phaxsit 17 uru saraqkipanx, Evo Morales Jilïr Irpirix 173 jakhun jisk’a kamach uñt’ayawiyi, mara t’aqa phaxsin 21 urupax samarañ urüniwa sasaw amtawiyi. Wasürux Mayacht’at Markanakan Tamapan (ONU) tantachäwipanw mara t’aqa phaxsit 21 uru saraqkipanx Willka Kutiw uraqpachan amtatäni sasin amtawiyapxaraki. Willka Kuti, Mara T’aqa, Inti Raymi, Yasitata Guasú, Machaq Mara uka sutinakampiw aka urux uñt’ata, maratjam maratjamaw juk’amp ch’amachatäskaraki./RAR


Apostolonakajj mayampiw jilïrïñ thaqapjjäna | Jesusan sarnaqatapa\nApostolonakajj mayampiw jilïrïñ thaqapjjäna\nJESUSAJJ MAYAMPIW JIWAÑAPAT PARLÄNA\nJESUSAJJ APOSTOLONAKAPARUW JILÏRÏÑ MUNAPJJATAPAT CHEQAÑCHÄNA\nJesusampi discipulonakapampejja Perea toqe muytasajja, aynach toqeruw sarapjjäna, Jerusalén toqeru. Jordán Jawirjja Jericó jakʼnamwa pasapjjäna. Waljanirakiw jupanakamp chikajj 33 maran Jerusalenar Pascua amtir sarapjjäna.\nJesusajj discipulonakap nayraw saraskäna, Pascua fiestatakejj Jerusalenankañ munäna. Ukampis discipulonakapajj ajjsarayasipjjänwa. Amtañäni, Lazarojj jiwkäna ukhajja, Jesusajj Pereat Judearuw sarañ munäna. Ukanjja Tomás apostolojja mayninakar akham sänwa: “Jiwasajj sararakiñäni, jupamp chik jiwañasataki” sasa (Juan 11:16, 47-53). Cheqansa Jerusalenar sarasajja jan walin uñjasipjjaspäna, ukatwa discipulonakajj ajjsarayasipjjäna.\nJesusajj kunatï pasañapäkäna ukatakiw apostolonakar wakichañ munäna, ukatwa yaqha cheqar irpaqasajj akham säna: “Jerusalén markaruw makatasktanjja, jaqen Yoqapajj jilïr sacerdotenakampiru escribanakampir katuyataw uñjasini. Jupanakaw jiwayañatak juchañchapjjani. Ukatjja yaqha markankir jaqenakaruw katuyapjjani, jupat sawkasipjjañapataki, jawqʼjapjjañapataki ukhamarak mä lawar chʼakkatas jiwayapjjañapataki. Ukampis kimsïr urunwa jupajj jaktayatäni” sasa (Mateo 20:18, 19).\nJesusajj jiwañapampita jaktañapampitjja kimsa kutiw jichhampejj discipulonakapar parljjäna (Mateo 16:21; 17:22, 23). Ukampis jichhajja, mä lawar chʼakkatasaw jiwayapjjetani sasaw säna. Discipulonakajj uk istʼapkchïnsa, kuntï Jesusajj sañ munaskäna uk janiw amuyapkänti. Inas jupanakajja Israelan utjkäna uka reinojj mayampi oraqjjan uttʼayasjjaspa uk suyapjjchïna, inas jupanakajj aka oraqenkir reinon Cristomp chik apnaqaña jachʼañchatäña munapjjchïna.\nSantiagompina Juanampina taykapajja, Jesusampi chikaw Jerusalenar saraskarakïna, inas jupajj Salomeachïna. Uka apostolonakarojja Jesusajj “Qʼejjo Qʼejjon Wawanakapa” sasaw sutichäna, jupanakajj ninar uñtatäpjjänwa, taqe kunsa jankʼakiw lurañ munapjjerïna ukatwa ukham sutichpachäna (Marcos 3:17; Lucas 9:54). Santiagompi Juanampejja, nayratpachaw Jesusan Reinopan jilïrïñ munapjjäna. Taykapajj uk sum yatïna, ukatwa Jesusan ukar saräna, nayraqatapan altʼasisasti yoqanakapatakiw ruwtʼasïna. Jesusasti sarakïnwa: “¿Kuns munta?” sasa. Uk satasti akham sasaw uka warmejj jupar säna: “Reinoman apnaqjjäta ukhajja, aka pä yoqajaruy jumamp chik qontʼayarapita, maynirojj kupëjjamaru, maynirojj chʼeqäjjamaruraki” sasa (Mateo 20:20, 21).\nCheqansa Santiagompi Juanampiwa uk munapjjäna. Jesusajja kunjam phenqʼachatasa jiskʼachatasa uñjasiñapäna ukjja uka nayrakiw parlaskäna. Ukatwa jupanakar akham säna: “Kuntï mayipkta ukjja, janiw jumanakajj yatipktati. ¿Niya umtʼañampïskta uka copat jumanakajj umtʼapjjasmati?” sasa. Jupanakasti “jïsa, umtʼapjjeristwa” sasaw sapjjäna (Mateo 20:22). Jesusan arunakapjja janiw jupanakajj sum amuyapkpachänti.\nJesusasti sänwa: “Cheqansa, jumanakajj uka copajat umtʼapjjätawa. Ukampis khitis nayamp chikajj kupëjjajaru jan ukajj chʼeqäjjajaru qontʼasini uk sañajj janiw nayar waktʼkituti. Jan ukasti Awkijaw khitinakas ukan qontʼasipjjani ukanakarojj ajllini” sasa (Mateo 20:23).\nKuntï Santiagompi Juanampejj mayipkäna uk yatisajja, mayni 10 apostolonakajja colerasipjjänwa. Uka nayrajja ukhamarakiw jilïrïñ toqet apostolonakajj chʼajjwapjjäna, ukapachajja inas Santiagompi Juanampejja jilïrïñ munapjjatap qhan sapjjchïna (Lucas 9:46-48). Inas jan ukhamäkarakchïna, ukampis 12 apostolonakajj janiw Jesusan ewjjaparjamajj jiskʼar tukupkänti, jilïrïñ thaqasipkakïnwa.\nJilïrïñ thaqasajja jupanakkamajj janiw waltʼayasipkänti, ukatwa Jesusajj jan ukham chuymanïpjjañapatakejj apostolonakapar ewjjtʼañ munäna. Jesusajj 12 apostolonakapar jawsasaw munasiñampi akham sasin ewjjtʼäna: “Jumanakajj yatipjjtawa, khitinakatï marka apnaqerjam uñjatäpki ukanakajj munañaparuw jaqenakar apnaqapjje, jachʼa jilïrinakas ukhamarakiw jupanakjjar wali munañanïpjje. Jumanak taypinjja janiw ukhamäñapäkiti. Antisas khititejj jumanakat jilïrïñ munki ukajja, jumanakar serviñapawa. Khititejj jumanak taypin nayrankañ munki ukajja, mä esclavjamaw taqenirus serviñapa” sasa (Marcos 10:42-44).\nKhititsa yateqasipjjaspa ukwa apostolonakaparojj Jesusajj qhanañchäna. Akham sasa: “[Jumanakajj servipjjañamawa] kunjamtï jaqen Yoqapajj servir jutkejj ukhama, jupajj janiw serviyasir jutkiti. Jupajj jakañap churañatakiw juti, ukhamat waljanir juchat kutsuyañataki” sasa (Mateo 20:28). Niya kimsa maranakaw Jesusajj jaqenakar serviskäna. Jiwañkamaw Jesusajj jaqenak laykojj ukham luräna. Ukhamasti discipulonakajj Cristotwa yateqasipjjañapäna, serviyasiñat sipansa mayninakaruw servipjjañapäna, jilïrïñat sipansa jiskʼaruw tukupjjañapäna.\nKunatï pasañapäkäna ukatakejja, ¿kunjamsa Jesusajj discipulonakapar wakichäna?\n¿Kunsa pä apostolonakajj Jesusar mayipjjäna, mayni apostolonakajj uk uñjasajj kamachapjjänsa?\nJilïrïñ muniri apostolonakarojja, ¿kunjamsa Jesusajj cheqañchäna?


Global Voices Aymarata » Wikitongues: Arum qillqantama · Global Voices Aymarata » Print\nJaqukipäw uñt'ayata/apkatata 23 Qasäwi phaxsi 2014 9:10 GMT 1\t · Qillqiri Laura Morris (es) ukan jaqukipiri\tGabriel Ruiz Peña, Esteban Mamani\nCategoria-naka: Citizen Media, Digital Activism, Lenguaje\nCaptura de pantalla de wikitongues.org (11-03-14)\nWikitongues  ukax machaq amta-wakichäwiwa, ukat uraqpachan 7,000 arunak qillqantañw suyi.\nAmta-wakichawix jaqinakaruw videonakamp jupanakpach arupanakat arsus yanapt’asinipxasp uk mayi (akjam arunakanaspawa: aleman, urdu, suajili jan ukax yaqhatsa), ukat Youtube tuqitw . wakicht’asipxani.\nJichhürunakanx Wikitongues ukax mä plataforma ukw luraski, ukarux khitis video waraqatanakapx apkatapxakispawa, ukat ukax mä amta-wakichaw yanapt’a ukjam uñtayi, ukampirus mä qalltawi jan kuna payllawin ukjam yanapt’awiwa. Yanapt’asirinakax mara tukusitakix (50) ukhjat mä ukjamp jichha video waraqatanakw suyapxi. Ukanakan alaq ch’usat yanapt’asirinakax “embajadores” ukjam sutincht’atapxiwa, ukat jupanakax khaysa Suiza, Zimbabue, Sudáfrica, Noruega, Rusia ukat España uksa markanakanw jikxatasipxi.\nDaniel Bogre Udell uka utt’ayirin arunakapa, paschpa aru arsusax walja jaqinakaruw taqi suyunakat qillqantañäni, ukat arun saräwiparjam yant’añw jikqhatañ suyapxi.\nAkanx ingles arun mä uñacht’awiw utji, mä arsurimpi Carolina del Norte, (EE.UU.) uksana ukat yaqhanakax Sudáfrica uksata:\nAkanx ma qutucht’at yanapt’irinakaw walja arut arsurinakatak utji, walja arunak arsurinaka:\nVideo-nakanx “idiomas minoritarios” ukanakat jilpachax uñacht’ayat utji, kunjamas Guatemala markan maya ukax yuritäna ukxata. Ukjamipansti, qutucht’ata Wikitongues ukax juk’anakats jila arunakats janiw arsuñ sitio web ukanx munkiti, ukat jupanakax uraqpachan janiw qawqhas arsurinakax uk munapkiti, jan ukax khuskhat taqpachanir ch’amanchapxi,\nWikitongues ukax mä arw simanan chijllarakiwa, ukat blog de Tumblr , ukan aruskipañataki, ukjamats sapa arut qillqatanak ukat yatiyawinakaw utji. Jichhärunakakiw vasco arunx tantacht’asipxäna.\nInstagra-mpin  Twitter-ampin Twitter-ampin wakichäwx arkapxasma, ukat video-nakam mayacht’asiñatakix thaqtapxarakismawa.\nURL to article: https://aym.globalvoices.org/2014/04/6477\n Youtube tuqitw : http://www.youtube.com/user/WikiTongues\n blog de Tumblr: http://wikitongues.tumblr.com/


Gran Chaco – Bolivia markanx pacha turkakiptawtuqitx majt’ayañaw wakisi · Global Voices Aymarata\nTaqpach arunak uñjaña? Global Voices qillqatanak jaqukipapta medios ciudadanos ukar tukuyañataki\nJuk'amp yatiyäwinak ullart'añataki Lingua jaqukipäwi »\nFormulario para Traductores\nTaqpach yatxatäwinaka (temas) AfricaAmericasAsiaEuropaMedio OrienteCOVID-19PolíticaSaräwiHuman RightsDigital Activism\nGuerra & Conflicto\nGran Chaco – Bolivia markanx pacha turkakiptawtuqitx majt'ayañaw wakisi\nPor qué importan las perspectivas locales y diversas sobre el cambio climático\n(es) ukan jaqukipiri\tRomina Navarro\nJaqukipiriVictoria Tinta Quispe\nJaqukipäw uñt'ayata/apkatata 8 Llamayu phaxsi 2022 23:20 GMT\nAka blog ullart'apxañäni Español, Ελληνικά, Italiano, Português, English\nReserva Ñembi Guasu luego de un incendio forestal. Jamuqiri Juan de Dios Garay, Fundación Nativataki. Yayst’apamp uñt’ayata.\nGran Chaco boliviana uksanx wañsuwinaka, phichsuwinaka, umamp aptanaka quqanak jik’thapiwinkax aynacht’ayiwa. Ukhamipanxa, uka uraqin jakasirinakax ukham jan walt’awinakamp aynacht’ataw jikxatsipxi, markan yaiyaw yatiyirinakax uksatuqitx janiw uñt’ayapkiti, kunawsatï niya naktawinakax utji ukak uñt’ayapxi. Ukampirus pachpan yatiyirinakax kipkarakiw jan uñt’ayapkiti.\nPachpan yatiyirinakatakix mä wakiskiriw utjañapaspa, ukampins thiyatuqin jakasirinakataki, pacha turkakiptawimpix kullakanakaw sinti aynacht’atapxi. Markachirinakan arst’asipxañapax wali askiwa, ukhamat kuna jan walt’anakatix utjki ukanak uñt’ayapxañapataki, pacha turkakiptawimpix sinti jan walt’awinakaw utji, ukatx kunjats nayrar mistuwix utjasp taqi ukanaka.\nGran Chacox Bolivia markanx sureste uksan jikxatsi, ecológica ukhamarakiwa, 750 000 kilómetros cuadrados ukch’arakiw pusi markamp qurpasi. Janiw markachirinakax sinti utjapkarakiti ukampins centro urbanos ukanakax jaya jayankarakiwa. Kuna sinti jan walt’anak utjkï juk’ampins ch’umin nina naktawinak utjki ukanakak jilpachax uñt’ayapxi. Maysatuqitx ecológica ukat biodiversidad ukax utjarakiwa3400 may may quqanakaw utji ukatx uywanakatx wawaninaka, jach’a asirunaka ukatx jisk’a laq’unakaw utjaraki. Uraqapachan payïr quqanak utjirix markachirinakan utjnuqasiwipamp ukhamarak waka uywirinakan amtanakapamp ukatx agroindustriales amtanakamp aynacht’atawa. 2020 maranxa, Global Change Biology Journal uksatx mä yatxataw lurapxi ukasti biodiversidad askin uñjañataki, 23 % bioma ukax jark’aqatañapanxa, ukampirus jichhax 5 % ukhakiw jark’aqawix utjaraki.\nGran Chaco uksat uñacht’äwi\nPlataforma Media Cloud uksat bolivianos llikatuq yatiyirinakat markatuqitx kunjams arusipxi ukaw qhanstaraki. Jisnawa “Gran Chaco” 2021 maranxa, medios bolivianos uksanx hidrocarburos, thakhi lurawita, yaqha sartaw amtanakat ukat yaqhanakampit juk’ampins autonomía regional uksatuqinakatw uñt’ayaraki.\nAkasti naturales ukan jan walt’awinak utjki ukarukiw uñt’ayi: alliqtawinkaru.\n«Gran Chaco» arun may may amuyunakapa.\nPlataforma janiw yatiyawinak ukat redes socialanak apthapkiti, aka uñacht’awix janiw qhana uñstaykiti kunjamtï Gran Chacot yatirinakax yatiyki ukhama, ukampirus amuyt’ayarakiw uksatuqi aruskipt’añataki.\nGran Chaco markan pacha turkakiptawit juk’amp yatxataw uñacht’ayañatakix Rising Voices uksatx 26n figuras regionales, markan yatiyirinakapata, warani yatiyirinakapa ukatx ONG Marka irpirinakan irnaqirinakaparuw jiskt’ata. Uka jiskt’awinak luratax uñt’ayiw khitinakas uksan jakasipxi jupanakax kuna jan walt’awis utji uksataw qhanstaraki.\nJiskt’anak luratanx may may amuyunakaw akhamat uñjasi:\nÁreas protegidas uksar utjantasir mantapk uksatx irpirinakax janiw kamsapkisa.\nQ’uma uma uksatuqit mä wakiskir derecho humano ukhamañapawa.\nPacha turkakiptawix umatuqit pisinkañ utjayi.\nAliqat quqanak khuchhuraña ukat phichhsuwinakax uka ch’uminak nakhantayaw utjayi.\nGran Chaco boliviano uksan pacha turkakipatawipatx may may arst’awinakaw utjaraki.\nAkanakaspaw uka amuyunakaxa:\nPacha turkakipaw jan walt’aw uñjañatakix pacha samantuqir uñjañxatx juk’amp ch’amanchapxañawa ukakipkarakiw warminakan tamacht’awiparux ch’amanchaña.\nPacha pata markat jach’a markar sarxañ juk’amp utjayaski.\nComunidades indígenanakax markan jakañatakix uraqinakap uñjasipkiwa.\nPacha turkakiptäwix pachpan jakasirinakan ch’uxña qullapx chhaqtayañ munaraki.\nIrpirinakax jisk’a productores ukanakaruw yanapt’i ukampins janiw jach’a corporacionanakaruxa.\nPachpan jakasirinakax pacha turkakiptawin jan walt’awinakapar askichañatakix irnaqapxarakiwa. Uñacht’ayatanakax yatiyaw yatiyirinakarux chikanchasiyarakiwa juk’ampinsa tiliwisyuna, ONG uksat churat wulitinanaka, llikatuq uñt’ayirinaka, redes socialanaka, minsajiyir tamanaka.\nMedios independientes uksatx akanakawa Nómadas, La Región ukatx La Brava, yatxataw thakhinakampiw pachan jan walt’awip yatiñatakix yanapat’asipxi. Nómadas uksatx mä jan iyawsat chaka luratampix 3000 hectáreas quqanakaw khuchthapiwayat ukxatw wakiskir yatiayaw uñt’ayi. El Chajá ukax Nativa tamankiriwa uksatx imaylu ukatx yatiyawinaktaypiw wulitinanakax uñt’ayaraki.\nA post shared by Revista Nómadas (@nomadasrevista)\nSanta Cruz Rayru, markatuqin jikxatasiraki, podcast ukanak uñt’ayaraki juk’ampins pachpa markatx indígenas arunak uñt’ayaraki. Comunidades originarias— guaraní, ayoreos ukat chiquitanos ukanakax— Gran Chaco uksanx 8 % ukch’an jikxatasi ukatsti radio comunitaria ukatx redes sociales uksaw irnaqawinakapx uñt’ayapxaraki. Radio Ñande ñee ukatx podcast Paso a Paso con la Autonomía Charagua Iyambae, Charagua Iyambae comunidad autónoma indígena uksat uñt’ayata.\nMaysatuqitx jawsañ aplikasyunax utjarakiwa Plataforma Colaborativa de Comunicación del programa de Defensoras Ambientales uksax pachatuqitx yatiyawinak uñt’ayapxarakiwa.\nYaqhaxa, Leonardo Tamburini, organización ORE irpirix jan iyawsat chakatuqitx amuyunaka arunaka uñt’ayarakiwa, markachirix kamst’isa uksatw masinakapampix amuyunakx jach’aptayaraki. Aka uñtaña ORE uksan luratax comunidades indígenas Ayoreos uksan quqanak ninamp naksuyawix kunjamas uksat uñt’ayaraki.\nJaniw taqpach yatirinakatx juk’ampinakx jikxatañjamakanti, uksatuq yatxatatanakax juk’ampiw uñt’ayasispanx kuna amuyunakatix utjki taqi ukana. Ukhamipanx uksatuqitx Rising Voices ukax yatxataw lurt’awayi ukarjmax Kuwirnut payllat ONG khanat apnaqaraki, ukhamatw markachirinakax jasak amuyt’apxaraki.\nWalja kutiwa, jan yäqat yatiyaw yatiyirinaktaypit chikanchayañatakix thaqhata, yatichawinakap sarantayatawa, ukhamat ch’amanchañataki. Khitinakatix kipka yatiyaw yatirinak utt’ayasipx jupanakax mayni medios locales ukatsipans wali jach’a irnaqaw phuqhayapxi.\n«Chaqueñotwa, jawiratwa, quqatwa. Uraqix suma uñjañax nayan kankañajawa. Quqanak khuchhurañax suyt’ayatapan!». Villamontes, Bolivia. Knorke Leaf jupan jamuqata, iyawst’amp uñt’ayata.\nAskin chikanchasiwix amtanakamp sarantañawa Nanum: Mujeres Conectadas, llikar jasak mantañ thaqhi ukhamat patan jakasir kullakanakax llikatuq pacha turkakiptawtuqitx uñt’ayapxañapataki.\nCharagua Iyambae uksanx organización ORE ukat Fundación Arakuaarenda uksan ch’amachataw yatichawimp sarantayasipki, indígena ukat afroboliviana uksankir waynanakar ch’amacnhasa. Charagua Radio Santa Cruz, Briza Abapori uksatx akham sapxiwa:\nMarkasanakatx walja yatiyawinkaw uñt’ayatañapa; uksa markanx kunas makiptas ukxa janiw taqin yatipkiti. Ukampirus yatiykipasiñax wali wakiskiriwa.\nUkakipkarakiw Muy Waso ukax periodismo ciudadano uka yatichawimp sarantayaraki Fundación Nativa ukat Mujeres Nanum. Yaqha amta lurawinakax utjaraiwa, Charagua, Villamontes ukat Puerto Quijarro uksankirinakax yaqha yatiyawinak yatintapxarakiwa, ukasti Knorke Leaf artistan wakt’ayataraki, ukhamataw llikatuqix sarantayapxaraki.\nA post shared by Nanum Mujeres Conectadas (@mujeresnanum)\nAkham yatichawinakax waljaniruw yatichata ukhamat k’umiw yatiyawinak yatipxañaptaki, ukakipkarak juk’amp yatiyawinak uñt’ayapxañapataki, ukmapins jamuqanakamp kunaw pacha turkakiptaw jan walt’awinakatx uñt’ayataraki.\nQhanancha: Aka Rising Voices amtax Fundación AVINA uksat ch’amanchatawa Voices for Just Climate Action uka matamp sarantata.\nFabiola Gutiérrez ukat Isapi Rua yatxatawir uñakipawar sarantayasa.\nAka qillqatax Rising Voices ukhamawa, Global Voices ukan amtapa, medios ciudadanos ukar sarantayañampiw ch'amanchi, kawkhanti markachirix akar jan atk ukanakataki · Taqpach qillqatanaka\nAk uñt'ayama: twitterfacebookreddit\nJichha Bolivia Histuryanaka\nTitulun uyw awatxaña : Qullasuyu markanx aymar markaruw yatiñanakaparjam ch’amañchatäski\nCitizen Media 28 Jallu qallta phaxsi 2021\nAymar markax kunats Bolivia markan utt'asïwip jan amtañ munapki?\nCitizen Media 9 Sata qallta phaxsi 2020\nBolivia markanx activistas digitales uñt’at jila kullakanakaw diversidad lingüística online uka uñacht’ayañatäk tantacht’asiwapxi\nCitizen Media 23 Jallu qallta phaxsi 2016\nPodcast: Aktiwistanakax arupa jach’anchayañatakiw irnaqapxi\nCitizen Media 2 simanaw makiptxi\nAnqan jark'aqatäñasatakiw llikan amuyt'asisktana\nDigital Activism 3 Lapaka phaxsi 2020\n¡Llikan aruskipäwinakas jark’aqañatakix jan khitins amuykay chimpunak uñstayapxañäni!\nDigital Activism 31 Taypi sata phaxsi 2020\nAka jayst'äwir jist'antama\nAmp suma, qillqirinaka Mantaña »\nSuti (Wakiskiri (requerido))\nImaylu (Janiw uñt'ayatakaniti (publicado)) (Wakiskiri (requerido))\nCorreo electronico chiq qillqat'ayasima\nTaqpach amuy qillqatanakax mä moderadoran uñakipatawa. Mayat jilx jan amuy qillqatam apayamti, jan ukax spam ukjamaspawa.\nMayninakar yäqañamp uñjama. Jan wali amuy qillqäwinakamp qillqatanakax janiw aprobatakaniti.\nAka sition licenciapa Creative Commons Attribution 3.0\t Yaqhip Derechos Reservado-naka


Trabajo · Global Voices Aymarata\nWali aski isturyanaka Aka tuqita Trabajo\nBeirut markan qamasir wayna kullaka jilanakaxa wali ch’amampipuniw mä Jayat Jutirinakataki sat mayacht’äwi sarantayapxatayna, akasti yaqha markanakat jutirinakar ch’amañchañatanawa. Aka jan payllat jila kullakanakasti aka 2011 mara qalltakiw utt’asiwayapxatayna, ukatsti jank’akirakiw kuntix ch’amachapki ukas taqituqin uñt’asiwayxatayna ,markaukjamarak anqaxa yatiyirinak tuqi, kunalaykutix, aski yanapäwinakwa uñstayawayapxatayna. Yanapawinakapansti inak arunak jayat jutirinakar yatichañ...\nCaribbean19 Achuqa phaxsi 2014\nMedio Oriente & Norte África31 Jallu qallta phaxsi 2011\nArgentina: Sindical Uka Ch'awxthaptäwin Mayni Militantir Jiwayapxi\nLatin America13 Jallu qallta phaxsi 2010\nIsturyanaka Aka tuqita Trabajo\nCaribbean 26 Willka kuti phaxsi 2019\nJan walt'awinaka juk'amp utjatapatxa, amuyux ajintinakan askin irnaqapxañapatakiwa.\nMedio Oriente & Norte África 23 Qasäwi phaxsi 2017\nNayrïr árabe panka qillqatxat yatiqta, Wikipedia ukan isturyapxat qillqatawa, enciclopedia uksat uñt’ayaraki.\nAsia Oriental 17 Anata phaxsi 2016\nMyanmar uksankir granjeros uñt'atanakaw yaqha markanakar sarxapxi, jupanakax aski jakaw jikxatañatakiw ukham sarxapxi. Akanx walja jamuqanakaw sudeste de Myanmar uksat uñacht'ayata.\nMéxico: «Reforma educativa ukax janiw kuananikisa»\nLatin America 3 Sata qallta phaxsi 2013\nCoordinadora Nacional de la Educación (CNTE) uksan yatichirinakax 17 uru llumpaqan phaxsitw reforma educativa uka kuntr sartasipxi Enrique Peña Nieto jilir irìrin akatuqit uñjapxañapataki. Uka sartasiwinakax México markanx may may chiqananakan jark'antatanwa jakawirus jan walt'ayat ukhamawa Waljaniw redes sosciales uka apnaqawayapxi, uka jan walt'awinka uñacht¡ayañataki. Oaxaca uka yaticrix pat amarkan...\nLatin America 17 Llamayu phaxsi 2013\nCairo markan metro ukan sayantaw utjatapa\nMedio Oriente & Norte África 26 Lapaka phaxsi 2012\nMetro ukax Egipto ukar kut'iwa - pusi pacha sayt'asina. Cairo markan 2 waranqa waranqa jaqi aptir trenanakax sayantatapxiwa, q'iwirinakax jilïr irpirtuqiw wal tuqisipxi. Irnaqirinakax aski payllaw mayipxi.\nLatin America 28 Sata qallta phaxsi 2011\nBolivia markanx kunayman qutuchawinakaw jiltawayi, ukat yaqhax utjiwa wawanaka. Bloguerunaka, ukahamarak yatiyirinakas akxatwa wal arusipxi.\nBolivia: Altu pata markanx aymar warminakax (Voceadora)twa irnaqapxi\nLatin America 1 Sata qallta phaxsi 2011\nAlberto Medrano jilax pä (video) waraqatwa uñt'ayi, Altu pata markan aymar warminakan minibus k'añaskun voceadoratjam irnaqapxatapata: warminakax arnakasipxiw kawkhat kawkhakamas saran taqi uka ukatx pasajirunakarus pasajs mayipxarakiwa. Cristina Quisbert kullakax 2008 maran Bolivia markan warminakjatx uñt'awayi.\nAsia Oriental 27 Jallu qallta phaxsi 2010\nYatichiri Jack Qiu SACOM consultur, Hong Kong China jach’a yatiqañ utatax, Foxconn uka tuqin ch’ama irnaqäwit witiyunaq apaqawayi Foxconn ukar t'unjkasa.


Jilïr Irpirix mä qullañ utaw palla pallanakatakjam Benin utt'ayatäni, juk'amp qullqiw churatäni sasaw sawiyi\nJeanine Áñez Jilïr Irpirix mä qullañ utaw palla pallanakatakjam utt’ayatäni, Benin sinti usutanakar qullañatakïniwa, yamakis juk’amp qullqiw qullañ yänakampitak qullanakampitakix churatäni sasaw wasürux arsuwiyi.\n“Mä qullañ utwa palla pallanakatakjam utt’ayañ mayiwaytha, 160 ikiñani. Ukatw utachäwinak utjpan sawaytha, 60 ikiñaw sinti usutanakar qullañatak utjani. Ukatw yänakamp qullanakamp qullirinakamp qullañ utan irnaqirinakamp markasan yatxatatanakamp anqa markanakankir yatxatatanakamp puriyanita, ukatw aka departamenton juk’amp qullañatakix juk’amp qullqix churata” sasaw Jilïr Irpirix arsuwiyi.\nCOVID-19 usump jan usuntañatakix markachirinakaw amuyump sarnaqapxañapa, “utan jist’antat jakañ amtx phuqhañäni”, markachirinak taypinx phuqhañ amtaw utjañapa, marka irpirinakanx ukhamaraki, aka departamentorux yanapt’atäniwa sasaw Jilïr Irpirix arsuwiyi.\nWasürux Beninx 100 COVID-19 usump usutaw uñstawiyi, ukampix 1.243 usutaw taqpachax uka uraqin utjxi. Trinidad jach’a markx jark’antxapxaniwa, utat utw khithinakas usutjam jikxatasi uk yatiñatakix sarapxani./RAR


Chile: Blogerunakax Terapéutico Sullsuwxatw Aruskipapxi · Global Voices Aymarata\nChile: Blogerunakax Terapéutico Sullsuwxatw Aruskipapxi\nJaqukipäw uñt'ayata/apkatata 22 Anata phaxsi 2011 15:33 GMT\nAka blog ullart'apxañäni Français, Malagasy, বাংলা, Español, Italiano, English\nMaymara jallu qalltanxa, Evelyn Matthei (partido Union Democrata Independiente) Fulvio Rossi (Partido Socialista de Chile) senadoranakax despenalisañatakiw mä amta uñt’ayapxi Augusto Pinochet uka dictadura pachanw 1989 mä janiw sat procedimiento uka amtax terapéutico wawa sullsuñaruw iyawsi. Blogerunakax internet tuqiruw uka amtat aruskipañatak sarapxi .\nBlog Zangada 230 jaysawini, ukanx Anitax siwa: warminakax janiw iyaw sapxañapakiti Estadon amtaparuxa.\nSullsuwix janiw terapeutico sas sutichatakaspati. Amuyatax warminakan yäqawipaw (deber de las mujeres) jiwasan aru churañasaxa.\nSullsuwix (salud pública) ukatakix jan walispawa, janiw pulitika tuqin apnaqatañapakiti.\nChago blogunxa, Santiago Mora jilax siwa, religiosax Estado Chileno ukaruw ch’amanchi. Aka tamanakax janiw sullsuwiru sapxiwa, ukampirus akxat aruskipañx janiw munapkiti. Ukjam sasaw Santiago jilax uñt’ayi.\nNayan amuyatajatxa, nayan jan chikanchasitajat jani uñacht'ayañawa.\nUkampirus kunti amuykt uka jan uñacht'ayañawa.\nIglesia catolican aruskipawir chikanchasitapatx Fernando Rodriguez G. jilaw qilqt’i.\nIglesia catulicax yaqha estamento uka kipka yäqawinakaniw arunakap uñt’ayañataki.\nPost tukuyawinx Fernando jilax sullsuwi ukar mä jan yaqäwiw Derechos Humanos sasaw arst’i.\nMedicina Francisca Crispi sat jach'a yatiqañ utan yatiqirinakax sentidos comunes sat tuqiw uñt'ayi.\nSullsuwi terapeuticox usuriptañarux janiw siwa, ukapachparakiw warminakatakis jan walt'ayirikiti.\nQhip qhiparusti, Sabina Atalaski bloguera kullakax mä usur warmitwa uñt'ayi, uka usur warmin wawapax jan walinwa jikjatasïna, ukampirus lixwipax jan walt'ayatapuninwa, wawax yurxi, ukjatax jiwjatanaw sasaw Sabinax uñt'ayi.\nJupanakatw lup'ta. Yaqhipanakax llalt'ataw ukar jaysapxäna, ukampirus yaqhipanakax uka proceso satak ukamp jan walt'ayatapxanwa. Yamakis nayatakix jan amuykayanwa.\nPartido centro-izquierdankir senadoranakamp Partido por la Democracia (PPD) nkirinakampixmä amtaw uñt'ayapxi uka yanqhachäwir jaysañataki terapéutico sullsuwir iyasasiñapataki.\nVictoria, muchas gracias por traducir mi post a Aymara!\n2 Achuqa phaxsi 2011, 3:58 pm\nAruskipäwir chikancht'asima (unete a la conversación) -> Silvia Viñas